Kenapa Fighting Games Begitu Susah?

Permainan video bergenre fighting yang bersiaran di Youtube mahu pun Twitch selalu sahaja menarik minat ramai orang. Kita selalunya tertarik pada video kombo Street Fighter V, Injustice 2 dan BlazBlue. Gerakan penyudah yang menarik, kombo dan  karakter yang mempunya personaliti yang pelbagai adalah faktor utama untuk menonton permainan pertarungan ini.

Persoalannya kenapa fighting games yang begitu menarik mempunyai komuniti yang lebih kecil berbanding video games daripada genre lain seperti DOTA 2 (genre Massive Online Battle Arena atau MOBA), atau pun Overwatch (genre First Person Shooter)?  Tambahan pula sejarah fighting game lebih lama dan senior berbanding dua permainan yang saya sebutkan tadi.

Jawapannya: kerana fighting game sangat susah.

Mungkin jawapan begini sangat umum. “Susah” yang macam mana? Saya huraikan konteks susah kepada dua. Pertama, susah untuk dikuasai manakala konteks kedua, susah untuk rasa seronok dan “melekat” untuk terus bermain fighting game.

Sebelum permainan video atas talian menjadi popular seperti sekarang, biasanya remaja dan anak muda bermain di mesin arked. Sekitar hujung 80-an, Street Fighter 2 menjadi perkara paling sensasi ketika itu. Popularnya siri Street Fighter itu sampai terbit filem anime dengan tajuk yang serupa. Waktu itu tiada video tutorial oleh pemain profesional, dan kita main hentam tekan butang dengan harapan karakter Ryu dan Ken dapat menghasilkan bebola api Hadouken atau penumbuk melangit (uppercut) yang lebih dinamakan “SHORYUKEN”! Bahkan Capcom, syarikat yang membangunkan siri Street Fighter 2 tidak terbitkan langsung manual cara untuk hasilkan serangan super seperti Hadouken pada waktu itu.

Dan kita terus kembali ke masa sekarang, di mana kegemilangan arked sudah berlalu. Di mana kita lihat platform video game yang menjadi acara dalam E-Sukan atau E-Sport, adalah komputer dan telefon pintar. Manakala fighting game kini berada di konsol seperti X-Box One dan Playstation 4. Bilangan orang yang memiliki komputer lebih banyak, dan di situ sudah kurang orang yang bermain fighting games. Jadi ini sedikit sebanyak kenapa komuniti fighting game adalah kurang berbanding komuniti video game genre lain.

Bagaimana saya nak huraikan konteks “susah” untuk dikuasai? Baiklah, begini…

Dalam fighting game ada mekanismanya, ada beberapa serangan memerlukan input butang yang rumit. Seperti serangan Shoryuken, gerakan unik daripada Ryu, Ken, dan Akuma.

Apa input untuk lakukan gerakan Shoryuken? (Depan, Bawah, Bawah-depan + penumbuk). Mengingati input untuk serangan “specials” sahaja satu tugas besar, kemudian melaksanakan input ini juga memerlukan refleks yang pantas dan tepat untuk serangan ini berhasil. Dan perkara ini mengambil masa. Sebagai contoh, fighting game Guilty Gear Xrd Sign mempunyai sistem tutorial yang paling bagus, namun pemain mengambil masa yang lama, dari 3 minggu ke satu bulan untuk memahami mekanisme dalam Guilty Gear.

Kemudian, kita lihat pula pada “character roster” atau barisan karakter yang kita mainkan, sama ada dalam single player atau pun bermain bersama rakan. Biasanya setiap fighting game ada lebih 10 karakter untuk dipilih. Lebih banyak bilangan karakter, semakin sukar untuk kita memilih dan akhirnya ada antara kita memilih untuk tidak bermain fighting game tersebut. Situasi sama seperti dilema soalan “kita nak makan di mana”, kerana banyak sangat pilihan.

Baiklah, konteks kedua. “Susah” untuk kekal berminat dengan fighting game. Konteks kedua ini boleh berkait dengan konteks pertama tadi, “susah untuk mahir”. Dengan masa yang sangat lama untuk jadi mahir dalam fighting game, pemain kasual atau pemain “noob” awal-awal lagi menyerah kalah dan beralih ke video game lain.

Kemudian lihat pula dalam situasi pemain versus pemain. Bayangkan situasi dibelasah teruk dan dimalukan oleh pemain lawan yang lebih pakar. Tentu rasa remuk redam, dan dalam terma fighting game, “Salty”. Dan cara figthing game mengumumkan keputusan sangat tidak membantu untuk menaikkan motivasi. Dengan dua perkataan ini:

Daripada pemerhatian saya dalam video perlawanan di pertandingan khas untuk Fighting game seperti EVO, Pro League, dan Capcom Pro Tour; fighting game memang susah untuk pemain noob kerana disasarkan pada pemain hardcore, mereka yang sudah ada pengalaman dan bermain dalam suasana kompetitif di mana mereka main untuk menang wang hadiah.

KATA AKHIR

Saya tetap okey walaupun fighting game memang susah. Saya bukanlah pemain profesional, bahkan “noob” dan masih meneroka bidang ini. Boleh kata saya dalam proses daripada peringkat “button mashing” ke tahap bermain secara taktikal dan ada strategi. Dan proses belajar perkara ini menyeronokkan bagi saya.

Sekarang sudah ada banyak video tutorial fighting game, bermula kombo asas hingga kombo yang kompleks. Apa pun, terima kasih kerana membaca artikel begini.

Bacaan tambahan:

1 https://blog.quad.moe/are-fighting-games-hard/

2 https://www.youtube.com/watch?v=uWRssEvjugw

3 https://www.youtube.com/watch?v=AGHGEttNjyo

4 https://www.youtube.com/watch?v=hH7dAWK6bAE&t=215s


10 Perang Paling Dasyat Dalam Sejarah

Dalam pembentukan sesebuah tamadun kerajaan dalam sejarah dunia, peperangan merupakan salah satu aspek yang penting bagi menunjukkan kemegahan masing-masing dan mengukuhkan kedudukan sesebuah empayar. Senarai di bawah ialah 10 peperangan paling dahsyat dan paling berdarah dalam sejarah dunia yang di ukur dari segi anggaran kematian dalam tempoh peperangan sama ada kematian berpunca daripada peperangan, pembunuhan beramai-ramai, kebuluran, kecederaan yang membawa kematian, dan wabak penyakit. Senarai ini merupakan pendapat peribadi penulis dan sesiapa sahaja boleh bersetuju dengan pendapat ini ataupun tidak.

10. Penaklukan Awal Muslim (622-750)

Kerajaan Islam Madinah merupakan kerajaan Islam pertama yang di tubuhkan oleh Rasulullah s.a.w pada tahun 622. Jihad merupakan salah satu sumber dalaman yang kuat bagi umat Islam ketika berdepan musuh-musuh Islam. Dalam Islam, terdapat etika ketika berperang, dan hanya boleh membunuh orang yang berperang sahaja, apabila musuh ingin berdamai, pemimpin Islam perlu menerima damai tersebut.

Dalam sejarah awal perkembangan Islam, perluasan kuasa kerajaan Islam yang bermula sejak Kerajaan Islam Madinah berkembang secara drastik semasa era Khulafa ar-Rasyidin dan Khilafah Bani Umayyah terutamanya ketika era Khulafa ar-Rasyidin dan pemerintahan Khalifah al-Walid bin Abd Malik (Bani Umayyah). Ketika era penaklukan awal Islam dihiasi oleh deretan jeneral Islam yang hebat di medan perang seperti Khalid bin al-Walid, Abu Ubaidah bin al-Jarrah, Saad bin Abi Waqas, Amru al-As, Ammar bin Yasir, Tariq bin Ziyad, dan ramai lagi.

Umat Islam mencapai kemenangan yang membanggakan ketika berhadapan dua buah empayar “superior” dunia ketika itu iaitu Empayar Byzantine (Rom Timur) dan Empayar Sasaniyyah (Parsi). Walaupun dengan bilangan tentera yang kecil tetapi umat Islam mampu mengalahkan ratusan ribu tentera musuh. Kemaraan umat Islam hingga ke Perancis di sebelah Barat, dan menundukkan banyak empayar-empayar Kristian, manakala di sebelah Timur, kemaraan umat Islam hingga memasuki benua India dan sempadan China. Khalifah dan jeneral di atas berjaya membuka wilayah sangat luas dan mengembangkan agama Islam di wilayah yang baru ditakluk oleh umat Islam.

Anggaran umat Islam yang syahid (sama ada ketika perang atau di bunuh musuh secara beramai-ramai), musuh yang terbunuh, dan rakyat yang terkorban akibat kebuluran, penganiayaan dan penyakit mencecah 7 hingga 8 juta orang. Seorang sejarawan Zionis bernama Pamela Geller mendakwa penaklukan Muslim atas nama Jihad mengorbankan kira-kira 270 juta orang tetapi pendapat ini di tentang keras oleh semua pakar sejarah kerana langsung tidak logik dan tidak masuk akal, dan lebih kepada retorik dan propaganda zionis untuk memburukkan imej Islam.

9. Perang Saudara China (1927-1950)

Perang Saudara China (Chinese Civil War) merupakan salah satu perang yang panjang yang terjadi dalam sejarah moden China. Perang ini terus bersambung ketika era Perang Dingin antara Blok Barat dengan Blok Komunis. Perang ini tercetus pada April 1927 yang merupakan konflik berdarah antara Komunis China dengan Nasionalis China. Pasukan Nasionalis China yang setia dengan negara Republik China (RoC) yang terdiri daripada ahli politik dalam parti Kuomintang (KMT) atau Guomindang (GMD) pimpinan Chiang Kai-shek menentang gerakan komunis yang membentuk Parti Komunis China (CPC) yang diketuai Mao Zedong.

Permusuhan antara kedua-dua pihak bermula ketika kempen ketenteraan yang dilancarkan oleh KMT iaitu Ekspedisi ke Utara antara tahun 1926-1928 yang bertujuan untuk menyatukan semula negara China dengan menguasai pemerintahan berasaskan wilayah yang di gelar “warlord”. Kempen ini pada mulanya merupakan kerjasama antara kedua-dua pihak tetapi pemimpin tertinggi KMT mula curiga dan bimbang dengan aktiviti CPC dan ingin membersihkan wilayah yang dikuasai oleh KMT daripada CPC. Akhirnya, menjelang April 1927, berlaku pertempuran antara kedua-dua pihak yang menyebabkan ramai ahli CPC di tangkap dan dihukum bunuh. Peristiwa ini dikenali sebagai Pembunuhan Beramai-ramai Shanghai. Pada tahun 1928, KMT berjaya menawan Beijing dan menguasai sebahagian besar negara China dan beberapa “warlord” seperti Fengtian, Xinjiang, Ma, dan lain-lain tunduk kepada KMT. Kemenangan KMT merupakan malapetaka kepada CPC apabila mereka di buru oleh KMT hingga CPC mengundurkan diri jauh ke wilayah Shanxi, yang di kenali sebagai “Long March”.

Serangan Jepun ke atas China merupakan titik perubahan antara kedua-dua belah pihak kerana serangan Jepun menyebabkan berjuta-juta tentera KMT terkorban dan memakan belanja perang yang tinggi. Peluang ini di gunakan oleh CPC yang mengamalkan taktik perang gerila di pedalaman China menyebabkan moral dan sokongan penduduk China terhadap mereka semakin meningkat, manakala sokongan terhadap KMT semakin berkurang (terutamanya selepas Jepun melancarkan Operasi Ichigo pada tahun 1942) kerana tidak mampu berhadapan dengan Jepun dan isu rasuah dan salah guna kuasa dalam kalangan pegawai KMT.

Selepas Jepun menyerah kalah kepada Kuasa Berikat, kawasan pendudukan Soviet di utara China di letakkan di bawah kawalan CPC menyebabkan CPC semakin kuat apabila menguasai kawasan yang luas, bandar-bandar penting, dan kawasan yang mempunyai penduduk lebih ramai. Soviet juga menyalurkan banyak bantuan ketenteraan, senjata, dan logistik kepada CPC dan bilangan ahli CPC juga bertambah kepada 2 juta orang. KMT mengerahkan ramai tentera ke utara China bagi menguasai semula utara China daripada CPC menyebabkan berlaku banyak pertempuran antara KMT dengan CPC.

Dengan sokongan penduduk setempat, Soviet, dan moral yang tinggi, CPC berjaya memaksa KMT berundur hingga ke Taiwan dan menubuhkan Republik Rakyat China (PRC) pada tahun 1949 selepas menguasai sebahagian besar Tanah Besar China. Peperangan terus berlangsung hingga tahun 1950 apabila CPC menguasai Barat Laut China, Xinjiang, dan Tibet. Tiada sebarang genjatan senjata antara kedua-dua pihak hingga sekarang dan masing-masing mendakwa mereka ialah kerajaan China yang sebenar.

Peperangan tersebut memakan korban manusia antara 8,000,000 hingga 11,500,000 orang selama lebih 23 tahun peperangan.

8. Penaklukan Sepanyol Ke Atas Benua Amerika (1519-1572)

Tamadun Mesoamerika yang terletak di benua Amerika merupakan sebuah benua yang ganjil dan penuh misteri. Walaupun teknologi tentera mereka jauh ketinggalan berbanding Dunia Lama, tetapi ilmu astronomi mereka tidak kurang hebatnya. Penemuaan secara tidak sengaja oleh pelayar Sepanyol iaitu Christopher Columbus pada tahun 1492 membawa penerokaan Sepanyol yang membawa keuntungan yang lumayan apabila menguasai daratan benua yang sangat luas dan kaya dengan sumber alam. Dengan itu, Sepanyol melancarkan beberapa siri penaklukan dan kolonialisasi ke atas benua Amerika dan dengan rakusnya meruntuhkan peradaban Mesoamerika yang penuh dengan nilai budaya yang sangat unik yang tiada di tempat lain.

Penjajahan Sepanyol ke atas benua Amerika bermula dengan penaklukan ke atas Empayar Aztek pada tahun 1519 yang di ketuai oleh penakluk Sepanyol (dikenali sebagai Conquistador yang bermaksud penakluk) iaitu Hernan Cortes. Empayar Aztek seperti Empayar Suci Rom iaitu sebuah empayar yang terdiri dari berpuluh-puluh buah negeri kecil dengan Kota Tenochtitlan merupakan ibu kota utama dan terbesar dalam Empayar Aztek. Beliau mula mendarat di Kepulauan Hispaniola pada tahun 1504 dan mengambil bahagian dalam usaha menguasai pulau-pulau Caribbean dan seterusnya mara menerjah daratan benua Amerika yang luas pada tahun 1517 melalui Semenanjung Yucatan. Pada tahun 1519, Hernan Cortes mula memasuki bandar Tenochtitlan dan terkejut dengan kemajuan bandar dan taman yang berada di dalam kota tersebut seperti berada di dimensi dunia yang lain. Pada tahun yang sama berlaku peperangan pertama antara Sepanyol dengan Negeri Tenochtitlan akibat berlaku pembunuhan orang Sepanyol oleh kaum Aztek. Sepanyol yang kalah pada peringkat awal mula menjalin hubungan dengan negeri-negeri sekitar yang bermusuhan dengan Tenochtitlan (yang turut bekerjasama dengan negeri-negeri Aztek), dan hasil gabungan antara Sepenyol dengan negeri tersebut, Sepanyol berjaya meruntuhkan Empayar Aztek pada tahun 1521. Kekalahan utama Aztek berpunca daripada wabak penyakit cacar yang di bawa oleh orang Sepanyol, penyakit yang asing bagi kaum Aztek. Sepanyol turut menakluk negeri yang bersekutu dengan mereka.

Selepas kejatuhan Empayar Aztek, Sepanyol mula beralih untuk menundukkan Empayar Inka yang lebih besar berbanding Aztek. Sepanyol yang diketuai oleh Francisco Pizarro mula menemui Empayar Inka pada tahun 1526. Empayar Inka yang berperang sesama sendiri ketika itu antara Atahualpa dan Huascar sejak kematian ayahanda mereka mulai lemah, dan serangan penyakit cacar yang di bawa oleh orang Sepanyol secara perlahan meruntuhkan Empayar Inka. Francisco Pizarro yang pulang ke Sepanyol pada tahun 1528, kembali ke benua Amerika pada tahun 1530, dan tiba di sempadan Inka setahun kemudian. Pada tahun 1531, beliau bersama 180 orang tentera dan beberapa ribu orang tentera pribumi Inka yang menyokong Sepanyol mara ke arah Empayar Inka dan berjaya memenangi pertempuran dengan Inka manakala Maharaja Inka iaitu Atahualpa di tahan dan dihukum bunuh setahun kemudian. Sepanyol juga menakluk beberapa buah negeri yang membebaskan diri daripada Empayar Inka semasa kejatuhan Inka dan berjaya menguasai sepenuhnya pada tahun 1572.

Kejatuhan kedua-dua empayar utama Tamadun Mesoamerika membawa kepada penjajahan Sepanyol ke atas benua tersebut. Penjajahan Sepanyol membawa kepada kematian kaum pribumi dalam skala yang besar sama ada pembunuhan beramai-ramai atau penyakit. Penduduk pribumi benua Amerika berkurangan secara mendadak menjelang abad ke-17 dengan anggaran kematian antara 8 juta hingga 24 juta ketika di bawah penjajahan Sepanyol. Ada pendapat mengatakan dalam tempoh 400 tahun penjajahan kuasa Barat (Sepanyol, Portugis, Perancis, British, dan lain-lain) ke atas benua Amerika telah membunuh kira-kira antara 10 hingga 100 juta penduduk pribumi.

7. Pemberontakan An-Shi (755-763)

Pemberontakan An-Shi merupakan salah satu daripada gerakan revolusi dan pemberontakan terbesar dalam sejarah dunia. Pemberontakan ini di cetuskan oleh bekas jeneral Dinasti Tang iaitu An Lushan (nama sebenarnya berkemungkinan Rowshan yang bermaksud cahaya dalam bahasa Parsi), beliau dipercayai berbangsa Turki dari Sogdiana atau Gokturk. Beliau bangkit menentang Dinasti Tang yang ketika itu di bawah pemerintahan Maharaja Xuanzong yang ketika itu di benci oleh rakyatnya sendiri. Beliau menubuhkan Dinasti Yan pada tahun 756 untuk menentang Dinasti Tang. Nama An-Shi bersempena dengan nama empat orang rajanya iaitu An Lushan, An Qingxu, Shi Siming, dan Shi Chaoyi.

Sebelum berlakunya pemberontakan, kawasan Turkestan di kuasai oleh beberapa kerajaan Turki yang akhirnya jatuh ke tangan empayar China. Ramai orang-orang Turki di serap menjadi tentera dan berpangkat jeneral dalam kerajaan Tang hingga kedudukan mereka menjadi kuat. An Lushan yang mempunyai ratusan ribu pengikut mula mempunyai keinginan untuk membina dinasti yang baru bagi menggantikan Dinasti Tang yang ketika itu sangat lemah kerana maharajanya mabuk cinta dengan seorang gadis yang di anggap antara tercantik dalam sejarah China iaitu Yang Guifei. Beliau yang berpengaruh di utara China mula menguasai Fanyang dan seterusnya mara ke arah Luoyang. Beliau mengisytiharkan dirinya sebagai Maharaja bagi Dinasti Yan Agung pada tahun 756 selepas berjaya menguasai bandar Luoyang.

Maharaja Xuanzong yang mengetahui tentang ancaman pemberontak melarikan diri ke kota Chengdu dalam wilayah Sichuan bersama dengan ramai pegawainya dan Yang Guifei sendiri. Apabila tiba di pertengahan jalan, tenteranya sendiri mula memberontak melawan baginda akibat tidak berpuas hati dengan Perdana Menterinya iaitu Yang Guozhong (sepupu Yang Guifei), Yang Guifei serta beberapa pegawainya yang mendakwa menjadi punca kepada kemarahan rakyat. Baginda yang tiada pilihan lain terpaksa mengikut kehendak tenteranya dan membunuh Yang Guozhong manakala Yang Guifei di cekik. Maharaja Xuanzong kemudiannya turun takhta dan menyerahkan kepada anaknya iaitu Li Heng untuk menjadi maharaja dengan gelaran Suzong.

Ketika ketiadaan maharaja dan kaum kerabat, tentera pemberontak mula mara ke arah Kota Chang’an iaitu ibu negara bagi Dinasti Tang dan berjaya menguasainya. Kota Chang’an di jarah oleh pemberontak dan kira-kira 1 juta orang terkorban akibat penjarahan tersebut.

Dengan kehadiran Maharaja yang baru, semangat tentera kerajaan mula meningkat untuk menentang pemberontak. Baginda juga melantik jeneral yang baru untuk menangani pemberontak dan mula bekerjasama dengan pihak luar untuk membantu baginda menentang pemberontak. Antaranya ialah baginda telah menulis surat kepada Khalifah Jaafar al-Mansur dari Empayar Islam Bani Abbasiyyah untuk membantunya menghantar tentera dan peralatan perang bagi menentang pemberontak memandangkan Abbasiyyah merupakan empayar terkuat di dunia ketika itu. Khalifah bersetuju dan menghantar ribuan tentera bersama dengan peralatan dengan syarat tentera Islam di benarkan tinggal dan berkahwin dengan penduduk tempatan apabila berjaya mengalahkan pemberontak.

Dengan bantuan yang ramai dari pelbagai pihak, Dinasti Tang berjaya mengumpul lebih daripada 600,000 tentera bagi melawan Dinasti Yan Agung, dan Tang berjaya menguasai semula kota Chang’an dan Luoyang. Tentera pemberontak terpaksa mengundurkan diri dan berlaku konflik dalaman yang sangat serius hingga membawa kepada kejatuhan Dinasti Yan.

Konflik bermula apabila An Lushan di bunuh oleh anaknya sendiri iaitu An Qingxu kerana tidak berpuas hati dengan sikap ayahnya. Akibat daripada tindakan tersebut menyebabkan jeneralnya iaitu Shi Siming (yang merupakan sahabat baik An Lushan) tidak berpuas hati dan bertindak membunuh An Qingxu. Di bawah Shi Shiming, beliau berjaya menguasai semula Luoyang daripada Tang. Shi Siming yang mempunyai sikap yang kejam tidak di sukai oleh pengikutnya sebaliknya pengikutnya ramai bersetuju Shi Chaoyi sebagai maharaja yang baru kerana terkenal dengan sikap baik hati terhadap orang bawahan. Atas desakan pengikutnya dan sikap kejam oleh Shi Siming, jeneral-jeneral Dinasti Yan membuat satu komplot untuk membunuh Shi Siming dan akhirnya beliau di bunuh. Tempatnya diganti oleh Shi Chaoyi.

Ketika Dinasti Yan mengalami konflik, Maharaja Suzong sakit tenat dan tempatnya di ganti oleh anaknya iaitu Li Yu yang kemudiannya menjadi maharaja dengan gelaran Daizong. Pasukan tentera Tang berjaya mengalahkan pemberontak dan menguasai semula kota Luoyang pada tahun 762. Shi Chaoyi dan pengikutnya melarikan diri tetapi berjaya di pintas oleh pasukan Tang, dan beliau membunuh diri sebelum di tangkap. Dengan itu berakhirnya pemberontakan An-Shi yang memakan korban yang sangat ramai.

Angka kematian yang sangat tinggi  dapat di kesan melalui bancian yang dilakukan oleh Dinasti Tang. Pada bancian tahun 755 (ketika mula-mula berlaku pemberontakan) menunjukkan kira-kira 52,900,000 penduduk negara China tetapi pada bancian tahun 764 iaitu setahun selepas pemberontakan berakhir menunjukkan jumlah penduduk China berkurangan secara mendadak iaitu hanya berjumlah 16,900,000 orang. Penurunan penduduk sebanyak 36 juta orang!. Tetapi ramai sejarawan moden berpendapat bancian tahun 764 mungkin tidak dibanci secara menyeluruh. Dan anggaran terbaru yang terkorban akibat pemberontakan ialah 13 juta orang.

6. Perang Dunia Pertama

Perang Dunia Pertama atau WWI bermula pada tahun 1914 selepas pembunuhan Archduke Franz Ferdinand dan berlangsung hingga tahun 1919 iaitu termeterainya Perjanjian Versailles. Peperangan berlaku antara dua pakatan kuasa-kuasa besar dunia ketika itu iaitu Kuasa Bersekutu yang terdiri daripada British, Perancis, Rusia, Itali, Jepun, Serbia, Amerika Syarikat dan lain-lain menentang Kuasa Tengah yang terdiri daripada Jerman, Austria-Hungary, Turki Uthmaniyyah, dan Bulgaria.

Perang ini merupakan perang besar yang pertama sejak Perang Napoleon kira-kira 100 tahun yang lalu dengan penglibatan kira-kira 68 juta orang tentera. Ketegangan sebenarnya sudah berlaku sebelum 1914 lagi terutamanya di rantau Balkan yang sebelum itu sudah tercetus beberapa peperangan seperti Krisis Bosnia (1908-1909), Perang Itali-Turki (1911-1912), Perang Balkan (1912-1913) dan kemuncaknya ialah pembunuhan Archduke Franz Ferdinand (1914) di Sarajevo, Austria-Hungary.

Pembunuhan Archduke Franz Ferdinand (pewaris takhta kerajaan Austria-Hungary) oleh nasionalis Serbia iaitu Gavrilo Princip merupakan respons dari rakyat Serbia dan Bosnia bagi menentang penjajahan Empayar Austria-Hungary ke atas wilayah Bosnia yang terdiri daripada etnik Bosnia dan Serbia. Kerajaan Austria-Hungary dan negara-negara lain menyalahkan kerajaan Serbia (negara yang berjiran dengan wilayah Bosnia) atas tragedi tersebut. Kerajaan Austria-Hungary menunggu respons daripada Maharaja Jerman iaitu Kaiser Wilhelm II untuk menyerang Serbia kerana dibayangi oleh sekutu Serbia iaitu Empayar Rusia yang turut bersekutu dengan Perancis dan Britain. Selepas mendapat sokongan daripada Jerman, kerajaan Austria-Hungary mengisytiharkan perang terhadap Serbia dan menghantar pasukan tentera untuk menakluk negara Serbia.

Sebagai tindak balas, Serbia yang mendapat sokongan Rusia, yang turut di sertai oleh Perancis, British, Belgium bersatu melawan gabungan Austria-Hungary dan Jerman. Kaiser Wilhelm II telah memberi amaran kepada Maharaja Rusia iaitu Tsar Nicolas II yang juga sepupunya agar menghentikan campur tangan ke atas isu ini tetapi ditolak oleh Rusia menyebabkan Jerman isytihar perang terhadap Rusia. Perang juga diisytiharkan oleh Jerman menentang Perancis yang menyokong Rusia. Dengan itu, perang yang di jangka dahsyat bakal menjelma.

Jerman melancarkan ketenteraan agresif yang diberi nama Rancangan Schlieffen yang dipecahkan kepada dua barisan serangan iaitu barisan barat menentang Perancis melalui Belgium dan barisan timur menentang Rusia. Belgium yang enggan membenarkan tentera Jerman melalui negaranya di isytiharkan perang oleh Jerman. Dengan itu, pasukan Jerman berjaya menghancurkan Belgium sebelum mara ke arah Perancis. Pertempuran sengit berlaku hingga membawa kepada penglibatan Amerika Syarikat, Itali, dan banyak lagi negara lain menentang Jerman di sebelah barat.

Di sebelah timur pula, pasukan Rusia telah mengerahkan kira-kira 12 juta tentera berhadapan Jerman. Dengan memobilisasi tentera yang sangat ramai menyebabkan berlaku kegawatan ekonomi kepada negara Rusia hingga menimbulkan rasa tidak puas hati dalam kalangan tentera, pegawai, dan rakyat. Kekalahan Rusia ke tangan Jerman menyebabkan api kemarahan rakyat semakin memuncak akibat kelemahan pemerintah.

Dengan itu, berlakunya Revolusi Rusia 1917 yang di pelopori oleh Vladimir Lenin dan parti komunisnya iaitu Bolshevik yang akhirnya berjaya menamatkan pemerintahan beraja di Rusia dan kaum kerabat di raja di bunuh oleh pemberontak. Rusia menyerah kalah dan mencapai genjatan senjata dengan Kuasa Tengah pada Disember 1917. Genjatan senjata tersebut memberikan peluang kepada Jerman untuk lebih fokus berhadapan Kuasa Bersekutu di medan barat. Manakala Rusia pula terus ditimpa masalah dalaman apabila berlakunya Perang Saudara Rusia antara parti komunis Bolshevik menentang Gerakan Putih (anti-komunis).

Dalam pertempuran di Asia dan Lautan Pasifik, tentera Bersekutu berjaya menguasai wilayah laut tersebut daripada Jerman. Di Afrika, berlaku juga peperangan antara Kuasa Bersekutu menentang Kuasa Tengah yang turut di sertai oleh kaum pribumi Afrika. Tentera Jerman yang di pimpin oleh  Paul von Lettow-Vorbeck mengamalkan perang gerila dan terus bertahan daripada asakan pasukan Kuasa Bersekutu hingga perang tamat.

Bagi Empayar Turki Uthmaniyyah pula, tentera Kuasa Bersekutu juga bertindak menyerang Uthmaniyyah yang merupakan sebahagian daripada Kuasa Tengah. Dalam Kempen Gallipoli, Kuasa Bersekutu melancarkan serangan besar-besaran menentang Uthmaniyyah tetapi berakhir dengan kekalahan yang memalukan dan berundur selepas kira-kira 300,000 tentera Kuasa Bersekutu terkorban. Di sebelah dunia Arab, tentera Bersekutu menemui kemenangan akibat daripada Revolusi Arab yang bersekongkol dengan British menentang Turki Uthmaniyyah. Akibat kejatuhan tanah arab dan kehilangan banyak sumber ekonomi menyebabkan Empayar Turki Uthmaniyyah mulai lemah.

Menjelang tahun 1918, Kuasa Tengah berada di ambang kejatuhan apabila satu persatu pasukan mereka mengalami kekalahan kepada Kuasa Bersekutu terutamanya selepas penglibatan Amerika Syarikat dalam peperangan. Empayar Turki Uthmaniyyah menmyerah kalah pada Ogos 1918 selepas mengalami masalah pemberontakan kaum bukan Turki yang agak serius, perkara yang sama berlaku kepada Empayar Austria-Hungary yang di huni oleh pelbagai bangsa terpaksa menyerah kalah pada 4 November 1918 selepas gerakan nasionalis pelbagai etnik dalam empayar mulai merebak. Jerman pula menyerah kalah pada 11 November selepas di kepung dari segenap arah oleh tentera Bersekutu.

Peperangan sebenar berakhir pada 28 Jun 1919 selepas termeterainya Perjanjian Versailles di Perancis. Peperangan ini meninggalkan kesan besar ke atas sejarah manusia. Perang ini menandakan bermulanya kejatuhan sistem monarki di seluruh dunia dan kebangkitan Amerika Syarikat dan Jepun sebagai kuasa dunia yang baru. Darisegi sosial, perang dunia pertama menyebabkan angka kematian yang tinggi iaitu antara 15,486,153 hingga 19,174,335 tentera dan penduduk awam yang terkorban dalam tempoh peperangan. Manakala wabak penyakit yang menimpa dunia selepas peperangan menyebabkan kematian kira-kira 20 hingga 50 juta manusia.

5. Penaklukan Amir Timur (1370-1405)

Penaklukan Amir Timur bermula sejak beliau menubuhkan Empayar Mongol Timuriyyah pada tahun 1370. Beliau juga dikenali sebagai Timurlenk (atau Tamerlane) yang bermaksud “Timur Si Tempang” kerana kakinya yang tempang dan di gelar jelmaan Genghis Khan kerana mempunyai sifat yang sama dengan moyangnya itu iaitu jiwa penakluk!. Beliau berasal daripada susur galur keturunan Borjigin daripada puak Barlas dan mempunyai kaitan keturunan daripada Genghis Khan. Sesetengah sejarawan berpendapat, susur galur keturunan beliau sudah bercampur dengan bangsa Turki. Beliau juga tidak pernah kalah dalam mana-mana pertempuran!

Amir Timur mula berkuasa di barat wilayah Chagatai Khan, dan mula mengumpul bala tenteranya tersendiri untuk menjalankan kempen penaklukan. Sasaran beliau ialah Parsi yang ketika itu  berpecah kepada beberapa negeri kecil selepas kejatuhan Empayar Mongol Ilkhan dan dengan mudah beliau menakluk Parsi. Kemudian beliau mengalahkan angkatan tentera Altan Ord pimpinan Tokhtamysh, menakluk Kesultanan Mamluk Delhi. Serangan ke atas Kesultanan Delhi menjadi faktor utama Kesultanan Delhi mengambil masa yang lama untuk bangkit semula. Selepas itu, beliau menyerang bumi Sham dan bertempur dengan Kesultanan Mamluk Mesir.

Seterusnya beliau berperang dengan Empayar Turki Uthmaniyyah pimpinan Sultan Bayezid I “Sang Halilintar” dalam Pertempuran Ankara 1402. Sebelum itu, Sultan Bayezid I juga seperti Amir Timur, iaitu seorang penakluk yang sangat di geruni di Eropah, baginda berjaya mengalahkan angkatan tentera gabungan negara-negara Eropah yang terdiri daripada Empayar Suci Rom, Perancis, England, Hungary, Croatia, Wallachia, dan negeri-negeri Itali dalam Pertempuran Nicopolis 1396. Baginda juga berjaya menguasai banyak tanah Balkan daripada kerajaan Kristian, dan negeri-negeri Turki yang lain.

Ketika Pertempuran Ankara, nasib tidak menyebelahi baginda dan baginda tewas ke tangan Amir Timur yang lebih hebat dan pintar dalam taktik tipu helah yang menyebabkan tentera Uthmaniyyah keletihan akibat menempuh perjalanan yang panjang. Baginda Sultan akhirnya mangkat dalam tahanan Amir Timur, yang tiada sesiapa yang tahu apakah nasib baginda semasa dalam tahanan tersebut sehingga membawa kepada kemangkatan baginda.

Selepas berperang dengan Uthmaniyyah, beliau kembali ke Parsi selepas berita kejatuhan Baghdad ke tangan pemberontak dan berjaya menakluk semula. Kemudian beliau mara menuju ke Samarkhan dalam persediaan bersama puak Mongol yang lain untuk menakluk semula China yang ketika itu di perintah oleh Dinasti Ming. Ketika itu ramai puak Mongol Borjigin memeluk Islam untuk bersama-sama dengan beliau. Beliau meninggal dunia dalam perjalanan untuk menakluk China. Selepas kematian beliau, Empayar Mongol Timuriyyah terus lemah dan berpecah.

Sama seperti moyangnya Genghis Khan, beliau juga menjalankan kempen ketenteraan yang kejam dengan menjalankan pembunuhan beramai-ramai dan membina menara daripada tengkorak manusia. Kebiasannya, selepas menjarah mana-mana kota, beliau akan menghancurkan kota tersebut dan membunuh semua penduduknya. Contohnya, di Delhi sahaja kira-kira 100,000 penduduk di bunuh dengan kejam. Sejarawan berpendapat, kempen ketenteraan Amir Timur memakan korban manusia kira-kira 17 hingga 20 juta nyawa atau 5% daripada penduduk dunia. Serangannya ke atas Parsi menyebabkan kira-kira 2 juta penduduk Parsi terbunuh, dan kawasan Parsi mengambil masa kira-kira 400 tahun untuk menyamai semula jumlah penduduk sebelum penaklukan Amir Timur.

4. Penaklukan Manchu (1618-1683)

Penentangan Manchu menjadi mudah kerana masalah dalaman Dinasti Ming yang berperang dengan Pemberontakan Petani pimpinan Li Zicheng yang menubuhkan Dinasti Shun, malah Ming kalah kepada pemberontak apabila puak pemberontak berjaya menakluk ibu kota Dinasti Ming iaitu Beijing pada tahun 1644. Jeneral Ming yang terselamat iaitu Wu Sangui bekerjasama dengan Manchu bagi menentang pemberontak dan berjaya mengalahkan pemberontak. Hasil kerjasama antara Manchu dengan Wu Sangui juga menyebabkan Qing menjadi semakin kuat dan mula menjalankan kempen penaklukan bagi menakluk keseluruhan negara China.

Penaklukan Manchu bermula pada tahun 1618 selepas Khan kepada Dinasti Jin Akhir iaitu Nurhaci mula mengisytiharkan perang terhadap Dinasti Ming akibat tekanan yang dilakukan oleh Ming terhadap kawasan Manchuria. Penentangan di teruskan anaknya iaitu Hong Taiji yang bertanggungjawab menukarkan nama puaknya daripada Jurchen menjadi Manchu, dan menukarkan nama kerajaannya daripada Jin Akhir menjadi Dinasti Qing pada tahun 1636.

Selepas menguasai Beijing, puak Manchu mula menyerang Dinasti Shun dan berjaya menundukkannya, manakala Li Zicheng melarikan diri dan terbunuh. Seterusnya menguasai wilayah Gansu yang ketika itu di perintah oleh orang Cina Islam iaitu Maliyin. Kemudian menakluk wilayah Sichuan yang ketika itu diperintah oleh Zhang Xianzhong yang menubuhkan Dinasti Xi. Seterusnya, puak Manchu terus mara ke arah Ming Selatan dan berjaya menguasainya pada tahun 1662.

Wu Sangui yang sebelum ini bekerjasa dengan Manchu mula berpaling tadah dan melancarkan revolusi menentang Manchu yang dikenali sebagai Revolusi Tiga Feudatori. Tiga orang pemimpin iaitu Wu Sangui, Shang Zhixin, Geng Jingzhong, dan bantuan daripada Taiwan dengan kira-kira 650,000 orang tentera bersama-sama menentang Dinasti Qing dan berjaya mengusai hampir separuh negara China. Dinasti Qing yang terdesak terpaksa mengerahkan ramai orang Han menjadi tentera dan berjaya mengumpul kira-kira 900,000 tentera menentang Wu Sangui. Walaupun pemberontak mempunyai tentera yang ramai tetapi kedudukan mereka yang berpecah menyebabkan pasukan Qing mudah menundukkan pemberontak dan berjaya mengalahkan pemberontak pada tahun 1681.

Seterusnya puak Manchu mara ke arah pulau Taiwan yang ketika itu di perintah oleh Kerajaan Dongning pimpinan Zheng Keshuang dan dengan mudah berjaya menundukkannya. Dengan itu puak Manchu berjaya menakluk keseluruhan negara China pada tahun 1683.

Penaklukan Manchu menyebabkan kematian kira-kira 25 juta penduduk China kerana dalam tempoh antara tahun 1618 hingga 1683, berlaku pelbagai peperangan dan pertempuran yang melibatkan banyak pihak yang bertempur sesama sendiri seperti Dinasti Ming, Qing, Shun, Xi, dan beberapa revolusi. Puak Manchu juga menjalankan kempen pembunuhan beramai-ramai apabila terdapat orang Cina menyokong Ming, dan membunuh ramai lelaki Cina yang melanggar undang-undang mencukur rambut.

3. Revolusi Anti-Manchu (1851-1877)

Ketinggalan berbanding kuasa-kuasa Barat dan kekalahan memalukan China menentang kuasa Barat dalam Perang Candu I dan Perang Candu Iimenyebabkan rakyat mula muak dengan kerajaan. Kelemahan Dinasti Qing menyebabkan rakyat mula bangkit melancarkan revolusi menentang kerajaan. Pemberontakan Taiping yang di ketuai oleh Hong Xiuquan menjadi pemangkin kepada gerakan revolusi selepas itu menentang Manchu.

Pemberontakan Taiping yang berlangsung antara tahun 1851 hinga 1864 merupakan salah satu dripada gerakan revolusi paling berdarah dalam sejarah dunia yang mengakibatkan kira-kira 20 hingga 30 juta nyawa terkorban. Pemberontakan yang di pimpin oleh Hong Xiuquan berjaya menakluk Nanjing pada tahun 1853 dan menubuhkan Kerajaan Perdamaian Syurga atau Taiping Tianguo. Beliau yang beragama Kristian Protestan dan mengaku sebagai saudara kepada Jesus Christ tidak disenangi oleh mubaligh Kristian kerana didakwa sesat. Beliau melancarkan beberapa kempen ketenteraan menakluk Beijing dan menguasai keseluruhan China tetapi tidak berjaya. Dalam kempen ketenteraan tersebut memakan korban berjuta-juta nyawa manusia akibat daripada peperangan yang dahsyat yang menghancurkan bandar-bandar dan kampung-kampung sepanjang kempen tersebut.

Dalam masa yang sama, orang Islam juga bangkit menentang Manchu, antaranya ialah Du Wenxiu yang melancarkan pemberontakan menentang Qing di wilayah Yunnan dan berjaya menubuhkan Kesultanan Pingnan selepas menakluk kota Dali. Beliau memakai gelaran Sultan Sulaiman. Di kawasan Barat Laut China, umat Islam pimpinan Ma Hualong bangkit menentang Manchu dan menguasai wilayah Shaanxi, Qinghai, dan Gansu. Begitu juga di wilayah Xinjiang (Turkestan Timur), Yaakub Beg dari puak Tajik berjaya menubuhkan kerajaannya sendiri iaitu Amiriyyah Kashgar selepas berjaya menguasai keseluruhan wilayah Xinjiang.

Selain itu, terdapat beberapa lagi pemberontakan lain dalam skala kecil yang menentang Manchu seperti Pemberontakan Nian, Pemberontakan Etnik Miao, Pemberontakan Red Turban, dan berlaku peperangan antara puak Kantonis dengan Hakka yang juga berpunca daripada Manchu.

Selepas kerajaan Qing melancarkan kempen Gerakan Menguatkan Diri, pasukan Qing mula menjadi kuat selepas berjaya mendapatkan peralatan tentera yang canggih dan bekerjasama dengan kuasa Barat untuk menentang pemberontak. Akhirnya, satu persatu pemberontak berjaya di tumpaskan dan Manchu kembali menguasai semula negara China pada tahun 1877 selepas mengalahkan angkatan tentera Yakub Beg.

Dalam tempoh pemberontakan iaitu antara tahun 1851 hingga 1877, berlaku banyak bala bencana dalam negara China yang menyebabkan kematian yang begitu dahsyat kepada warga China seperti peperangan, pembunuhan beramai-ramai, wabak penyakit, bencana alam dan kebuluran. Angka kematian dalam tempoh tersebut kira-kira 80 juta orang yang dapat di kesan melalui bancian penduduk pada tahun 1850 yang menunjukkan penduduk negara China berjumlah 430 juta orang. Manakala bancian pada tahun 1870 pula menunjukkan jumlah penduduk China berkurangan kepada 358 juta orang, pengurangan sebanyak 72 juta orang. Bayangkan dengan hanya Pemberontakan Taiping dan revolusi umat Islam sahaja menyakibatkan kira-kira 40 hingga 60 juta nyawa terkorban (sebahagian besarnya akibat wabak penyakit dan kebuluran).

2. Penaklukan Mongol (1206-1368)

Empayar Mongol merupakan empayar daratan terbesar dan memegang rekod empayar terbesar dalam sejarah dunia selama 600 tahun sebelum rekod di calar oleh Empayar British pada tahun 1922. Empayar Mongol yang di asaskan oleh Temudjin (yang kemudiannya di gelar Genghis Khan yang bermaksud Ketua segala Khan) pada tahun 1206 selepas penyatuan puak-puak Mongol dan Turki yang berpecah-belah ketika itu.

Selepas penyatuan tersebut, empayar Mongol mula berkembang secara mendadak dalam masa seratus tahun apabila menguasai hampir keseluruhan benua Asia dan menyerang Eropah Timur. Pemimpin Mongol yang mempunyai sifat menakluk ingin menakluk keseluruhan dunia apabila bertindak menyerang semua kerajaan yang wujud ketika itu termasuk menyerang Pulau Jawa tetapi tidak berjaya akibat daripada kelemahan tentera laut dan juga empayar Mongol ketika itu di ambang perpecahan. Untuk pengetahuan pembaca, empayar Mongol terpecah kepada empat negeri utama selepas kematian Mongke Khan iaitu Dinasti Yuan di Asia Timur, Chagatai Khan di Asia Tengah, Ilkhan di Asia Barat, dan Altan Ord (juga di kenali Golden Horde, Kipchak Khan atau Ulus of Jochi) di Eropah Timur.

Selepas penyatuan puak Mongol dan Turki oleh Genghis Khan di kawasan Mongolia, beliau mula melancarkan serangan bagi menakluk dunia. Dalam kempen beliau menguasai Asia Tengah, beliau melancarkan serangan ke atas Siberia pada tahun 1207 melalui anak sulungnya iaitu Jochi. Kemudian Mongol menguasai negeri Asia Tengah dan Manchuria selepas puak Turki seperti Uyghur, Karluk, dan Kimek menyatakan taat setia kepada Mongol manakala negeri Kara Khitai dan Dinasti Jin hancur di bantai oleh Mongol. Selepas menguasai wilayah yang luas, Genghis Khan menghulurkan persahabatan dengan Empayar Islam Khawarizmi yang ketika itu merupakan empayar yang kuat di tanah Parsi tetapi ditolak oleh Sultan Muhammad Aladdin dan utusan Mongol di bunuh menyebabkan Genghis Khan marah dan melancarkan serangan besar-besaran ke atas Empayar Khawarizmi, dan berjaya menguasainya. Sepanjang kempen ke atas Empayar Khawarizmi, berjuta-juta penduduk Transoxiana, Khurasan, dan Parsi di bunuh dengan kejam oleh pasukan tentera Mongol.

Dalam kempen menakluk Asia Timur, pasukan Mongol menakluk Dinasti Xia Barat pada tahun 1209 dan menjadi negeri naungan Mongol antara tahun 1210 hingga 1219. Pada tahun 1225 Mongol kembali menyerang Xia Barat dan menguasai sepenuhnya pada tahun 1227 dengan 180,000 tentera melawan 300,000 tentera Xia Barat. Pada tahun 1234, Mongol berjaya menguasai sepenuhnya dinasti dari puak Jurchen (susur galur kepada puak Manchu) iaitu Dinasti Jin hasil kerjasama dengan Dinasti Song yang merupakan musuh tradisi kepada Dinasti Jin.

Kerjasama hanya bertahan sementara apabila Song mula bertindak merampas beberapa bandar utama daripada Mongol dan membunuh duta Mongol menyebabkan Mongol isytihar perang terhadap Song pada tahun 1235. Peperangan antara Mongol dengan Song memakan masa yang agak lama iaitu selama 44 tahun kerana kekuatan Dinasti Song yang mempunyai bilangan tentera dan penduduk yang ramai selain tentangan sengit yang diberikan oleh Song melawan Mongol.

Selepas Mongol menguasai sepenuhnya Dinasti Song pada tahun 1279, dengan itu terbinanya dinasti Mongol yang dikenali sebagai Dinasti Yuan oleh Kublai Khan. Percaya atau tidak, serangan Mongol ke atas negara China menyebabkan 43 juta penduduk China berkurangan.

Hal ini dapat dilihat melalui anggaran penduduk Dinasti Song menunjukkan penduduk China dalam kawasan taklukan Dinasti Song berjumlah 120 juta orang, selepas Mongol menguasai China, anggaran penduduk China berjumlah 77 juta orang pada tahun 1290. Mongol juga menakluk Korea yang ketika itu dibawah Dinasti Goryeo dan menjadi negeri naungan kepada Mongol, dan melancarkan serangan laut besar-besaran ke atas Jepun tetapi menemui kegagalan.

Dalam kempen Mongol menakluk Eropah, pasukan Mongol berjaya menguasai Rusia, Poland, Hungary, dan Serbia di atas kehebatan Subutai yang merupakan antara penakluk terulung dalam sejarah dunia. Selepas menguasai wilayah yang luas, empayar Mongol menubuhkan pemerintahan yang dikenali sebagai Altan Ord (atau Golden Horde dalam bahasa Inggeris) yang namanya di ambil bersempena nama khannya yang pertama iaitu Orda Khan. Negeri Mongol Altan Ord merupakan negeri Mongol pertama yang menjadi empayar Islam selepas ketuanya iaitu Berke Khan (cucu Genghis Khan) memeluk Islam.

Dalam kempen ke atas Asia Barat pula, selepas berjaya menghancurkan Empayar Khawarizmi, pasukan Mongol mara ke arah Kaukasus dan Anatolia, dan berjaya menguasainya dengan mudah. Mongol juga menjalin kerjasama dengan negeri-negeri Kristian dalam usaha menakluk Kota Baghdad yang ketika itu di bawah pemerintahan Bani Abbasiyyah. Menjelang Februari 1258, Kota Baghdad yang merupakan pusat ketamadunan dunia Islam yang dipenuhi dengan buku-buku falsafah akhirnya di bumi hanguskan oleh puak Mongol pimpinan Hulagu Khan yang tidak mengenali apa itu erti ilmu pengetahuan.

Selepas kehancuran Baghdad, bala tentera Mongol mara ke arah benteng terakhir umat Islam iaitu Kesultanan Mamluk Mesir. Nasib menyebelahi umat Islam apabila berita kematian Raja Mongol iaitu Mongke Khan menyebabkan Hulagu dan ramai tentera Mongol pulang ke Mongolia, yang tinggal hanya saki baki tentera Mongol pimpinan Kitbuqa yang berjuang menentang Saifuddin Qutuz dalam Pertempuran Ain Jalut pada tahun 1260 dan di menangi umat Islam.

Hulagu Khan yang terrasa terhina dengan kekalahan pertama Mongol ke tangan musuh ingin membalas dendam ke atas kekalahan Mongol tetapi hasratnya dihalang oleh amarah pemimpin Mongol beragama Islam iaitu Berke Khan (Khan bagi Empayar Mongol Altan Ord) yang ingin membalas dendam di atas kekejaman Hulaga ke atas umat Islam dan kehancuran Kota Baghdad. Berke Khan mula bekerjasama dengan Mamluk dan berjaya menghalau pasukan Mongol Ilkhan dari bumi Sham. Perang saudara antara Berke dengan Hulagu juga sebenarnya menjadi titik permulaan kepada perpecahan dan kejatuhan Empayar Mongol.

Selepas kekalahan Mongol dalam Perang Ain Jalut 1260, empayar Mongol bukan lagi empayar yang gah seperti sebelumnya apabila banyak kali menemui kekalahan dalam peperangan seperti menentang Kesultanan Mamluk Mesir, negeri-negeri Eropah, Jepun, Vietnam, dan kalah kepada Majapahit.

Sejarawan berpendapat, serangan bangsa Mongol merupakan konflik paling dahsyat dan menakutkan dalam sejarah peradaban dunia dengan anggaran manusia terkorban sepanjang kempen ketenteraan Mongol mencecah antara 40 hingga 80 juta dengan China paling ramai yang terkorban. Selain itu, serangan Mongol juga menyebabkan tersebarnya wabak penyakit “Black Death” yang membunuh antara 75 hingga 200 juta nyawa manusia yang menyebabkan populasi dunia berkurangan.

1. Perang Dunia Kedua

Tidak dapat di nafikan lagi bahawa Perang Dunia Kedua merupakan perang paling berdarah dan paling dahsyat dalam sejarah dunia!. Perang yang melibatkan pertembungan dua buah pakatan kuasa-kuasa besar dunia ketika itu iaitu Kuasa Bersekutu dan Kuasa Paksi, di samping berlaku juga peperangan di benua Amerika Selatan yang tiada kaitan dengan pertembungan pakatan di atas.

Perang Dunia Kedua merupakan sinambungan daripada Perang Dunia Pertama yang menyebabkan ketidakstabilan politik di benua Eropah, dan Jerman hampir lumpuh akibat perjanjian berat sebelah selepas kekalahan Jerman dalam perang tersebut, dan kembali bangkit selepas Adolf Hitler dan partinya iaitu Nazi berjaya menguasai politik Jerman,.

Manakala di Asia Timur, Jepun muncul sebagai jaguh Asia apabila bertindak menyerang China dan menghalau semua kuasa Barat daripada Asia dan merancang menubuhkan Kawasan Persemakmuran Bersama Asia Timur Raya dengan Jepun sebagai pusatnya. Demi mencapai cita-cita untuk menguasai dunia, Adolf Hitler membuat pakatan dengan Itali dan Jepun, yang menjadi ancaman terbesar kepada kestabilan politik dunia ketika itu.

Di Eropah, kemusnahan akibat Perang Dunia Pertama ke atas Jerman akibat perjanjian Versailles yang berat sebelah menyebabkan berlaku kegawatan ekonomi kepada Jerman, pengangguran yang meningkat, dan kebencian yang meluat-luat rakyat Jerman terhadap Kuasa Bersekutu yang memenangi perang tersebut.

Dengan propaganda yang dilakukan oleh Hitler dan partinya menyebabkan mereka mendapat sokongan rakyat dan Hitler berjaya menjadi Kanselor Jerman pada tahun 1933, dan mengisytiharkan dirinya sebagai Pemimpin Tertinggi Jerman atau dikenali sebagai Fuhrer. Hitler yang terkenal dengan sifat anti-Yahudi dan semangat nasionalisme yang tinggi dapat membayangkan dunia bakal berdepan sekali lagi dengan peperangan besar dalam kitab propaganda awalnya pada tahun 1925 iaitu Mein Kampf. Manakala di sebelah Asia Timur, pada tahun 1937, Jepun bertindak menyerang China secara besar-besaran dan menandakan bermulanya Perang China-Jepun Kedua.

Pada Ogos 1939, Jerman dan pemimpin Soviet iaitu Joseph Stalin membuat satu pakatan yang dikenali sebagai Pakatan Nonaggression bertindak menyerang Poland dan dengan mudah berjaya menundukkan Poland, serta membahagikan Poland kepada dua bahagian milik Jerman dan Soviet. Serangan tersebut menandakan bermulanya Perang Dunia Kedua di benua Eropah selepas pengisytiharan perang oleh British dan Perancis kerana kedua-dua negara tersebut telah menjamin sokongan ketenteraan ke atas Poland apabila diserang.

Pada April 1940, Jerman dengan pantas menduduki negeri-negeri Skandinavia, dan pada 10 Mei pula tentera Jerman melancarkan operasi ketenteraan yang dikenali sebagai Perang Kilat atau blitzkrieg dan berjaya menakluk Belanda dan Belgium. 3 hari kemudian, pasukan Jerman bertempur dengan Perancis, dan hasil kerjasama dengan pimpinan Itali iaitu Benito Mussolini yang membuat Pakatan Keluli berjaya menundukkan Perancis dengan mudah, dan membina kerajaan boneka di Perancis. Kemudian, Jerman mengatur strategi untuk menyerang British yang memiliki kelebihan pertahanan kerana negaranya dipisahkan oleh Selat Inggeris.

Jerman melancarkan Operasi Singa Laut menentang Britain yang membuka jalan kepada jet-jet pejuang Jerman mengebom London, dan memusnahkan kawasan perindustrian utama di Britain. Tentera Udara Diraja Britain (RAF) berjaya mengalahkan Tentera Udara Jerman (Luftwaffe) dalam Pertempuran Britain, dan Hitler menagguhkan rancangan untuk menyerang Britain. Situasi ini memberi masa kepada Britain membina semula pasukan mereka selepas meminta bantuan daripada Amerika Syarikat (USA) selepas Britain mengalami masalah sumber yang kritikal.

Hitler mula merancang menakluk Soviet yang mempunyai tanah yang jauh lebih luas dan sumber yang banyak berbanding Pulau Britain yang kecil dan sumber yang sedikit. Empayar Soviet juga bersifat bersambungan berbanding Empayar British yang terpisah, contohnya jika Pulau Britain jatuh ke tangan Hitler, belum tentu Kanada, British Raj (India), dan lain-lain kawasan jajahan British di seberang laut jatuh ke tangan Nazi.

Dengan itu, Hitler mula memfokuskan kepada Soviet, Hitler berjaya memaksa beberapa negara berjiran dengan Soviet menyertai pakatan Kuasa Paksi dan bertindak menyerang negeri-negeri Balkan. Pada 22 Jun 1941, Hitler melancarkan Operasi Barbarossa (nama Barbarossa di ambil sempena nama Maharaja Frederick Barbarossa iaitu maharaja Empayar Suci Rom) bagi menakluk Soviet. Tentera Nazi berjaya mara jauh ke dalam wilayah Soviet hingga sampai ke Moscow, akibat cuaca sejuk, dan kegagalan logistik menyebabkan Jerman gagal dalam operasi tersebut yang menyebabkan Jerman terpaksa menanggung kerugian yang tinggi. Di pihak Soviet, mereka kehilangan kira-kira 25 juta nyawa tentera dan penduduk akibat serangan ganas Nazi.

Di sebelah benua Asia pula, sebelum penyertaan Amerka Syarikat (USA), Jepun dengan mudah berjaya mara dan menguasai Asia Tenggara dan kepulauan Pasifik, dengan tentangan hebat hanya daripada China. Jepun yang terdesak ekoran sekatan perdagangan oleh USA bertindak mengebom Pearl Harbor pada 7 December 1941 menyebabkan USA yang sebelum itu hanya berkecuali bangkit menentang Kuasa Paksi selepas usul dalam kongres pada 8 December bersetuju USA menyertai perang, serangan Jepun ke atas Pearl Harbor diibaratkan seperti gigitan nyamuk yang menyedarkan gergasi yang sedang tidur, dalam masa yang sama Jerman dan Itali juga mengisytiharkan perang terhadap USA.

USA melancarkan serangan laut secara besar-besaran di bawah US Pacific Fleet berjaya menundukkan Jepun dalam Pertempuran Midway pada Jun 1942, dan menguasai keseluruhan Kepulauan Pasifik, kejayaan Kuasa Bersekutu menguasai Pasifik semakin dekat bagi mereka untuk melancarkan serangan ke atas negara Jepun.

Di sebelah Amerika Selatan berlaku juga peperangan kecil antara Ecuador dengan Peru yang tidak menyebelahi kedua-dua belah pihak Kuasa Bersekutu dan Kuasa Paksi.

Menjelang tahun 1942, nasib sudah tidak menyebelahi Kuasa Paksi apabila kemaraan Kuasa Bersekutu yang diketuai USA tidak dapat di bendung lagi dengan deretan kekalahan mereka kepada Kuasa Bersekutu. Bermula dengan penguasaan Kuasa Bersekutu keatas Afrika Utara, dan seterusnya mara melalui selatan Itali, dan berjaya menumbangkan kerajaan Fasis Benito Mussolini pada 1943. Di sebelah Eropah Timur pula, Soviet melancarkan “counter-offensive” pada 1942, dan berjaya menghalau Jerman pada tahun 1943.

Pada 1944, gabungan negara-negara demokrasi melancarkan operasi ketenteraan besar-besaran iaitu Operasi Overlord dengan pendaratan tentera di Normandy, Perancis. Sebagai tindak balas, Jerman mengerahkan segala kekuatan mereka di Eropah Barat bagi berhadapan dengan Kuasa Bersekutu, tetapi menemui kegagalan, manakala di sebelah Eropah Timur pula, pasukan Soviet mara dan menundukkan banyak negara-negara di sebalah sana hingga mencapai Jerman. Hitler yang menyedari yang Jerman sudah tiada harapan lagi bertindak membunuh diri, dan Jerman menyerah kalah secara rasmi pada 8 Mei 1945.

Pasukan negara Demokrasi dan Soviet berjaya menakluk Berlin. Di sebelah Asia pula, tentera USA berjaya memasuki kepulauan Jepun dan melancarkan Operasi Meetingmouse pada Mac 1945 dengan mengebom bandaraya Tokyo dan kawasan perindustrian utama di Jepun. Selepas kehancuran Tokyo, USA yang ingin menamatkan perang dengan cepat bertindak membuat perkara diluar batasan manusia apabila menggugurkan bom atom yang dihasilkan melalui senjata nuklear ke atas bandaraya Hiroshima dan Nagasaki pada 6 dan 9 Ogos 1945 menyebabkan kedua-dua bandaraya tersebut menjadi padang jarak padang terkukur. Dengan itu, Maharaja Jepun iaitu Hirohito menyerah kalah pada 15 Ogoas 1945, dan secara rasmi pada 2 September 1945. Dengan itu, berakhirnya Perang Dunia Kedua.

Perang Dunia Kedua merupakan perang paling dahsyat dan menggerunkan dalam sepanjang sejarah dunia dengan anggaran kematian kira-kira 45 hingga 80 juta manusia, termasuk kira-kira 6 juta Yahudi di bunuh dalam Tragedi Holocaust. Perang ini merupakan titik permulaan kepada perdamaian dunia apabila Pertubuhan Bangsa-bangsa Bersatu (PBB) di wujudkan bagi menggantikan Liga Bangsa yang gagal berfungsi, dan banyak negara-negara yang dijajah mula mencapai kemerdekaan.

Perang ini juga menyebabkan Empayar Britain berpecah belah dan menjadi semakin lemah akibat tekanan kemerdekaan daripada warga tanah jajahannya yang bangkit dengan semangat nasionalisme, antaranya Tanah Melayu yang mencapai kemerdekaan pada 31 Ogos 1957. Kesan yang paling ketara ialah kemunculan USA dan Soviet dalam mendominasi politik dunia dengan wujudnya pakatan NATO dan pakatan Warsaw antara negara demokrasi menentang negara komunis yang mencipta peperangan dalam dimensi yang baru iaitu Perang Dingin yang lebih kepada perang hegemoni dan sains teknologi.

RUJUKAN

Donner, Fred M. (2014). The Early Islamic Conquests. Princeton University Press.

Kennedy, Hugh (2007). The Great Arab Conquests: How the Spread of Islam Changed the World We Live in. Da Capo Press. ISBN 978-0-306-81740-3.

Lynch, Michael (2010). The Chinese Civil War 1945–49. Osprey Publishing. p. 91. ISBN 978-1-84176-671-3.

Bianco, Lucien. Bell, Muriel. [1971] (1971). Origins of the Chinese Revolution, 1915–1949. Stanford University Press. ISBN 0-8047-0827-4. pg 68

Kamen, Henry. Empire: How Spain Became a World Power, 1492–1763 (HarperCollins, 2004)

Brading, D. A., The First America: the Spanish Monarchy, Creole Patriots, and the Liberal State, 1492–1867 (Cambridge: Cambridge University Press, 1993).

Restall, Matthew and Felipe Fernández-Armesto. The Conquistadors: A Very Short Introduction (2012) excerpt and text search

Beckwith, Christopher I. (2009): Empires of the Silk Road: A History of Central Eurasia from the Bronze Age to the Present. Princeton: Princeton University Press. ISBN 978-0-691-13589-2.

Durand, John D. (1960). “The Population Statistics of China, A.D. 2–1953”. Population Studies. 13 (3): 209–256. doi:10.1080/00324728.1960.10405043. JSTOR 2172247.

John Graham Royde-Smith Dennis E. Showalter. World War I. Encyclopædia Britannica. Retrieved 25-03-2018

Justin Marozzi (2006). Tamerlane: Sword of Islam, Conqueror of the World. Da Capo Press. p. 342. ISBN 978-0-306-81465-5.

Beatrice F. Manz (2000). “Tīmūr Lang”. Encyclopaedia of Islam. 10 (2nd ed.). Brill. Retrieved 24 April 2014

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018

Mote, Frederick W. (1999), Imperial China, 900-1800, Cambridge, Mass.: Harvard University Press, ISBN 0-674-44515-5.

Wakeman, Frederic (1985), The Great Enterprise: The Manchu Reconstruction of Imperial Order in Seventeenth-Century China, Berkeley, Los Angeles, and London: University of California Press, ISBN 0-520-04804-0. In two volumes.

Des Forges, Roger V. (2003). Cultural Centrality and Political Change in Chinese History : Northeast Henan in the Fall of the Ming. Stanford, California: Stanford University Press. pp. 206, 209. ISBN 0-8047-4044-5.

Young-tsu Wong (5 August 2017). China’s Conquest of Taiwan in the Seventeenth Century: Victory at Full Moon. Springer Singapore. pp. 168–. ISBN 978-981-10-2248-7.

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018.

Spence, Jonathan D. (1996). God’s Chinese Son: The Taiping Heavenly Kingdom of Hong Xiuquan. New York: W.W. Norton. ISBN 0393038440.

David G. Atwill (2005). The Chinese sultanate: Islam, ethnicity, and the Panthay Rebellion in southwest China, 1856-1873. Stanford University Press. p. 139. ISBN 0-8047-5159-5. Retrieved 2018-03-12.

Lipman, Jonathan Neaman (1998). Familiar strangers: a history of Muslims in Northwest China. University of Washington Press. p. 54. ISBN 0295800550. Retrieved 12 March 2018.

May, Timothy. The Mongol Conquests in World History (London: Reaktion Books, 2011)

Rossabi, Morris. The Mongols: A Very Short Introduction (Oxford University Press, 2012)

Turnbull, Stephen. Genghis Khan and the Mongol Conquests 1190-1400 (2003)

Axelrod, Alan (2007) Encyclopedia of World War II, Volume 1. Infobase Publishing.

Wells, Anne Sharp (2014) Historical Dictionary of World War II: The War against Germany and Italy. Rowman & Littlefield Publishing.

Sivachandralingam, Ayadurai (2015) Sejarah Dunia Penggal 1 Edisi Kedua. Ace Ahead. ISBN 9789834714963


Kisah Persahabatan Usman Awang Dengan P. Ramlee

Persahabatan di antara Usman Awang dengan P. Ramlee mula terjalin pada tahun 1951 ketika Usman Awang dan Jamil Sulong berhijrah ke Singapura untuk mencari pekerjaan. P. Ramlee sendiri pernah menggalakkan Usman Awang untuk menjadi bintang filem semasa beliau mendapat panggilan uji lakon (screen test) di Malay Film Productions.

Di akhir tahun 1960-an dan awal 1970-an, P. Ramlee boleh dikatakan berada di dalam keadaan yang tertekan kerana filem-filem dan lagu-lagu ciptaannya agak kurang mendapat sambutan, berbanding karyanya ketika di Singapura.

P. Ramlee lebih banyak termenung dan kuat menghisap rokok untuk mencari ketenangan. Dalam masa yang sama, beliau sering ke pejabat Utusan Melayu yang terletak di Jalan Chan Sow Lin, Kuala Lumpur untuk bertemu dengan Osman Abadi dan Aimi Jarr yang bertugas di sana.

Pada suatu hari, P. Ramlee pergi berjumpa Aimi Jarr yang ketika itu menjadi pengelola majalah Utusan Filem & Fesyen di pejabatnya dengan wajah yang ceria. Aimi Jarr bertanyakan kepada P. Ramlee adakah beliau membawa perkhabaran yang baik. P. Ramlee dengan senang hati berkata,

“Ada satu berita baik yang abang nak ceritakan kepada kau. Satu hasrat lama abang baru tercapai,” kata P. Ramlee sambil tersenyum lebar. “Dari dulu lagi abang hendak Usman Awang tulis lirik untuk lagu ciptaan abang. Sekarang ini Usman dah setuju nak tulis lirik lagu abang!” ujar P. Ramlee lagi.

Menurut Aimi Jarr, keindahan kata bual untuk filem dan susunan kata lirik lagu memang menjadi keutamaan P. Ramlee dalam menghasilkan filem-filem bercorak kemasyarakatan dan lagu-lagu romantik.

P. Ramlee sering berkata kepada Aimi Jarr, “Jiwa abang belum terasa puas sebelum dapat seorang sasterawan ternama seperti Usman Awang menulis kata bual, atau sekurang-kurangnya menulis lirik untuk lagu-lagu ciptaan abang.”

Akhirnya, terciptalah lagu yang berjudul “Uda dan Dara” hasil karya Usman Awang sebagai penulis lirik dan melodinya ciptaan P. Ramlee sendiri. Lagu tersebut telah dinyanyikan secara berduet oleh P. Ramlee dengan isterinya, Saloma. Ketika itu, Usman Awang bertugas sebagai editor di Bahagian Pengarang, Dewan Bahasa dan Pustaka.

Namun, gandingan mereka berdua tidak dapat diteruskan kerana P. Ramlee telah meninggal dunia secara mengejut pada 29 Mei 1973. Usman Awang sebagai seorang sahabat sempat menuliskan sebuah sajak yang bertajuk “Arca dan Puisi” untuk mengenang pemergian seniman agung itu.

Arca dan Puisi

(Untuk Seniman P. Ramlee)

Bila lahad terbuka dan keranda diturunkan, berakhirlah satu kehidupan insan. Di sini perbatasan dunia fana dan alam baka di sini palang pintu hayat perhentian penghabisan yang meletakkan batu tanda sebuah pusara.

Kini tanah Ampang laksana pelabuhan sepi kerana kapal telah bertolak. Alun sedu bergelombang di teluk hati yang kasih, dan nanti riaknya bakal mengecil jua di samudera waktu. Begitulah keranda berangkat sebelum senja ketika, begitu pulalah terdengar suara dan bicara di mana-mana menyebut namanya.

Tapi siang akan memanjat jua dan malam bakal rebah di kaki subuh: hari baru datang lagi membebani manusia atas nama kehidupan. Lalu sedu tidak lagi bergetar, suara pujian pun semakin pudar.

Segalanya laksana bunga ditaburkan di rumah perhentian hayat, lupalah pada segala sengketa, malah tiada sezarah pun titik hitam cacat cela, kerana memang demikianlah kehidupan ini berlangsung; ketika jantung tidak lagi berdenyut dan luka tidak lagi bisa, suara kagum terdengar penuh memuja. Dia yang pergi bukan lagi menjadi saingan sesiapa!

Seorang seniman telah berangkat, yang tinggal dan kekal ialah pohon seninya yang bakal berdiri di tengah jantung seribu kota dan desa. Dan seorang seniman tidak wujud di ruang kosong, ia bernafas dalam rongga masyarakat bangsanya. Maka jika kewujudannya dalam kehidupan yang disusun di atas nilai ringgit dan darjat, dia selalunya menjadi laksana ladang getah yang memberikan susu untuk kekayaan segolongan kecil manusia. Dan pohon getah itu akan ditoreh tiap subuh sehingga tiada lagi darah putihnya mengalir. Tiada siapa pun pernah mendengar suara dan tangisan kepedihan pohon getah – selain angin, burung-burung, matari dan seniman yang tajam inderanya.

Begitulah terjadi di depan mata kita, seorang seniman yang telah mengabdikan puluhan tahun usianya, bakat seninya dan titis peluhnya kepada sebuah syarikat. Maka ketika jasadnya terbujur, dia ‘dihargai’ seribu ringgit cuma oleh syarikat yang dimakmurkannya.

Jika kita dapat merasakan pedih perihnya seniman yang berjasa itu diperalatkan oleh golongan yang memeras tenaga dan bakat seninya, dan kita bangun menghadapi dan menentang penindasan ini, kita bukan saja telah memberikan erti kepada seniman yang kita sayangi, malah membela seniman muda yang sedang tumbuh dan yang bakal lahir nanti.

Ini bukan sekadar persoalan sosial-budaya, tetapi menjadi persoalan ekonomi dan politik. Dan itulah pokoknya apabila kita mahu menjadi bangsa yang pandai berterima kasih dan benar-benar menyayangi senimannya, tidak dengan sedu sedan emosi dan air mata.

Kini tirai telah turun, lagu dan piano tidak lagi berbunyi, tepukan gemuruh penonton kian sepi di pentas yang telah padam lampunya.

Usman Awang,
1973

Sumber:

1. Allahyarham Aimi Jarr

2. Puisi-Puisi Pilihan Usman Awang (Dewan Bahasa dan Pustaka, 1987)

3. Biografi Usman Awang: Seorang Penyair, Sebuah Benua Rusuh (Dewan Bahasa dan Pustaka, 2006)

4. P. Ramlee Erti Yang Sakti (MPH Publishing, 2011)

5. Yayasan Usman Awang

6. Kelab Filem & Muzik Melayu Klasik

7. Dato’ Ahmad Fauzee Samad


Ratu Balqis: Pemerintah Agung Tamadun Saba

Keinginan Nabi Sulaiman a.s untuk mengetahui siapakah pemilik takhta Kerajaan Saba bermula setelah burung Hud-Hud menyampaikan laporannya berkaitan tentang wujudnya sebuah kerajaan yang besar, makmur dan dilimpahi dengan kekayaan tetapi sayangnya, pemimpin kerajaan tersebut beserta rakyatnya menyembah matahari.

Lalu, Nabi Sulaiman a.s mengutuskan burung Hud-Hud untuk menyampaikan surat baginda kepada pemimpin Kerajaan Saba yang dimana di dalam surat tersebut terkandung tentang tawaran dari Nabi Sulaiman a.s untuk mengajak Permaisuri Balqis beserta seluruh rakyatnya menyembah Allah swt.

Kisah ini berlangsung dengan menariknya dan diceritakan bagaimana gambaran keadaan pada masa itu sehinggalah Permaisuri Balqis bersetuju dan yakin untuk menganut agama yang dibawa oleh Nabi Sulaiman a.s, setelah baginda Permaisuri Balqis menyaksikan pelbagai mukjizat dari Nabi Sulaiman a.s atas kurniaan Allah swt.

Daripada kisah yang boleh diambil daripada firmanNya ini, manusia sudah mengetahui tentang kewujudan sebuah kerajaan besar yang bernama Saba dan diperintah oleh seorang permaisuri, berhubung dengan kerajaan paling besar di bumi pada waktu itu, iaitu kerajaan Nabi Sulaiman a.s.

Ada banyak kisah yang mengangkat Permaisuri Balqis sebagai pemimpin yang berpengaruh sehinggakan kisah-kisah ini lahir dalam pelbagai versi seiring dengan perubahan zaman.

Ada sebuah versi yang mengisahkan bahawasanya Permaisuri Balqis merupakan seorang wanita yang cerdik, cantik, dan memiliki jiwa pemimpin. Ada riwayat yang mengatakan, setelah kemangkatan ayahnya, Kerajaan Saba dipimpin oleh seorang lelaki yang kejam. Namun, setelah beberapa tempoh waktu, kepemimpinannya mendatangkan kemerosotan dan kerosakan terhadap negara. Permaisuri Balqis pun turun tangan dan mengambil alih kembali takhta Kerajaan Saba.

Versi lain pula mengisahkan, Balqis adalah putri Sayarahil bin Dzijadan bin Assirah bin al Haryts bin Qais bin Shaifi bin Saba bin Yasyjab bin Ya’rab bin Qahtan. Ayahanda Balqis merupakan raja yang berpengaruh dan baginda tidak berkeinginan berkahwin dengan wanita kelahiran tanah Yaman.

Maka, ayahandanya mengambil keputusan untuk menikah dengan perempuan dari bangsa Jin yang bernama Raihanah as-Sakan dan hasil dari perkahwinan itu, mereka melahirkan seorang anak perempuan yang bernama Talaqam atau yang dikenali sebagai Balqis.

(Sumber ini merupakan sebuah sumber sekunder yang hanya diambil daripada mitos klasik bangsa kuno Arab dan Yahudi).

Daripada dua versi ini, kita akan melihat perbezaan, iaitu diantara fakta yang boleh diterima akal ataupun fakta yang luarbiasa penceritaannya. Jadi daripada pelbagai versi berkenaan Permaisuri Balqis yang tersebar di serata dunia tanpa henti adalah lebih baik kita cuba mengkaji dan mengenali siapakah nama sebenar Permaisuri Balqis di dalam dunia sejarah mengikut kajian para ahli ilmuwan di seluruh dunia menurut kronologi sejarah yang didapati daripada kitab al-Quran mahupun kitab Perjanjian Baru/New Testament (Bible).

SIAPAKAH PEMILIK GELARAN PERMAISURI BALQIS DARI SABA?

Kemasyhuran Permaisuri Balqis tersebar di seluruh dunia sehinggakan kisah baginda ini diaplikasikan di dalam ajaran kuno Kabbala dan ajaran mistik Kristian. Walaupun mempunyai pelbagai bentuk versi yang adakalanya dipercayai atau diragui kebenarannya, tetapi kisah asli berkaitan Permaisuri Balqis boleh dikenalpasti secara berfakta dari tiga sumber utama iaitu:

1. Kitab suci agama Islam, al-Quran.

2. Kitab suci agama Kristian, Bible.

3. Kitab suci bangsa Ethopia, Kebra Nagast (The Glory of Kings).

Daripada ketiga sumber ini, kisah Permaisuri Balqis mempunyai tiga versi dan lain jalan penceritaannya. Bagaimanakah sosok bentuk Permaisuri Balqis di dalam setiap kitab-kitab ini?

Sumber al-Quran sudah diceritakan sebelum ini bagaimana seorang sosok permaisuri dari tanah Ma’rib (Yaman) yang datang ke kerajaan Nabi Sulaiman a.s. Daripada hasil pertemuan tersebut, Permaisuri Balqis memutuskan untuk memeluk agama Islam lantas meninggalkan ajaran sembahan matahari.

Hasil dakwah Nabi Sulaiman a.s dibawa oleh Permaisuri Balqis ke kerajaan Saba dan ajakan baginda Permaisuri Balqis menyeru rakyatnya memeluk agama Islam diterima tanpa bantahan. Ini menjadikan kerajaan Saba mengesakan Allah swt selama beberapa tempoh waktu yang lama sebelum kerajaan Saba kembali menyekutukan-Nya kembali.

Begitu juga dari sumber Perjanjian Baru (Bible) yang menceritakan kisah yang sama seperti yang tercatat melalui firman Allah swt di dalam kitab al-Quran berkaitan Permaisuri Balqis atau Queen of Sheba, Balkis.

Tetapi daripada kedua sumber utama ini hanya meriwayatkan perjalanan sebuah pertemuan diantara Nabi Sulaiman a.s dengan Permaisuri Balqis menerima agama Islam.

Lain pula kisah yang didapati dari kitab Kebra Negast iaitu sebuah kitab kuno suci bangsa Ethopia yang disiapkan daripada hasil gabungan kisah yang didapati dari bangsa Arab dan bangsa Yahudi pada abad ke-14 Masihi.

Dalam kitab ini, Permaisuri Balqis dikenali sebagai Permaisuri Makeda yang berbangsa Ethiopia pernah datang menemui Raja Solomon (Nabi Sulaiman a.s). Dalam pertemuan ini, Raja Solomon terpikat dengan kecantikan dan kecerdasan Permaisuri Makeda lantas baginda ingin menjadikannya sebagai seorang isteri. Raja Solomon mendapat idea untuk menjadikannya isteri dengan jalan yang halus iaitu dengan mengikat perjanjian.

Apakah perjanjian itu?

Jikalau Permaisuri Makeda menyentuh atau mengambil barang milik Raja Solomon di dalam istana tanpa izin maka Permaisuri Makeda wajib menerima Raja Solomon sebagai suaminya yang sah tanpa bantahan.

Perjanjian yang dipersetujui oleh Permaisuri Makeda ini akhirnya memakan dirinya sendiri. Permaisuri Makeda melanggar sebuah perjanjian ini dengan meneguk air minuman yang ditemui didalam istana Raja Solomon setelah baginda Permaisuri Makeda dihidangkan dengan pelbagai makanan yang membuatkannya haus iaitu makanan yang mengandungi lada hitam dan cuka.

Permaisuri Makeda pun berkahwin dengan Raja Solomon dan baginda tinggal bersama Raja Solomon selama beberapa bulan sebelum kembali ke kerajaannya di Tigray. Setelah Permaisuri Makeda bermukim kembali di singgahsana kerajaannya di Tigray, maka baginda hamil anak dari hasil hubungannya dengan Raja Solomon. Anak pertama Permaisuri Makeda ini pun lahir dan diberikan nama Ebna Hakim atau Menelik I.

Permaisuri Makeda pun menghantar rombongan yang membawa anaknya, Ebna Hakim ke Jerusalem untuk bertemu dengan ayah kandungnya, Raja Solomon. Raja Solomon ingin Ebna Hakim menetap di Jerusalem untuk mewarisi kekuasaan baginda tetapi Ebna Hakim lebih memilih untuk pulang ke Ethiopia dan menjadi raja di sana. Raja Solomon terpaksa akur dengan permintaan Ebna Hakim dan baginda mengizinkannya.

Raja Solomon menghadiahkan Tabut atau ‘Ark of Covenant’ kepada Ebna Hakim untuk dibawa pulang ke Ethiopia. Di dalam Tabut ini berisi dengan ’10 Perintah Tuhan’ atau ‘Ten Commandments’ yang diberikan Tuhan kepada Moses (Nabi Musa a.s).

Ada versi lain yang menyatakan bahawasanya rombongan Ebna Hakim ini mencuri Tabut ini lalu membawanya pulang ke Ethiopia. Tabut asli ini sekarang dipercayai diletakkan di sebuah gereja yang bernama ‘Saint Mary of Zion’ di daerah Aksum, utara Ethiopia.

Setelah kewafatan Permaisuri Makeda pada abad ke-10 SM, maka Ebna Hakim menaiki takhta kerajaan dengan menyandang nama sebagai Raja Menelik I merangkap pengasas Dinasti Solomon.

Kisah Dinasti Solomon yang diasaskan oleh Raja Menelik I ini boleh didapati di dalam buku Kabre Nagest. Walaupun buku ini dianggap sebagai kitab mitos semata-mata, tetapi bagi masyarakat Ethiopia menganggap ianya sebagai sebuah kitab asli tanpa mitos dan kitab ini juga disokong keasliannya oleh pihak gereja ‘Ethiopian Orthordox Tewahido’.

Kenapa kitab Nabre Nagest dianggap sebagai rekaan atau mitos?

Benarkah Raja Solomon melakukan hubungan seksual dengan Permaisuri Balqis atau Permaisuri Makeda lalu mendapat anak daripada hasil hubungan tersebut? Lalu anak tersebut membesar dan dijadikan raja Dinasti Solomon setelah kewafatan Permaisuri Balqis?

Benarkah Tabut asli tersebut masih berada di gereja tersebut? Jika ianya Tabut yang asli, mengapa pihak gereja masih menyembunyikan Tabut yang berisi 10 Perintah Tuhan itu?

Kesemua persoalan ini masih kekal misteri dan masih dikaji sehingga kini betapa tepatnya kisah dari Kabre Nagest tersebut ataupun ianya hanya rekaan semata-mata dari pihak agamawan tertentu pada zaman tersebut.

DI MANAKAH LOKASI TERLETAKNYA KERAJAAN SABA?

Kerajaan Saba atau namanya dalam kitab Perjanjian Baru, Sheba, merupakan salah sebuah kerajaan kuno yang terletak di barat daya tanah Arab iaitu lebih tepat di wilayah Ma’rib yang dimana ianya sekarang dikenali sebagai Sanaa’ terletak di dalam negara moden Yaman.

Para sejarawan juga mencatat bahwa nama asli dari Saba’ adalah Abdu as-Syams.

Kerajaan Saba bukan sebuah kerajaan yang kecil dan lemah, tetapi kerajaannya merupakan salah sebuah kerajaan yang berdaulat dan menguasai jalur perdagangan di Laut Merah. Kerajaan yang mempunyai dua buah kota besar, Ma’rib dan Sirwah, selalu aktif dengan pelbagai aktiviti perdagangan rempah-ratus dan hasil jualan tanaman yang subur seterusnya menjadikan kerajaan ini sebagai negara yang kaya-raya sehinggakan kerajaan Hadralmaut dan kerajaan Qataban tunduk untuk bersekutu di bawah panji daulah Saba.

Lokasi kerajaan Saba juga masih dikaji sehingga sekarang. Seorang sejawaran Yahudi, Flavius Josephus, menyatakan yang kerajaan ini terletak di sekitar bumi Mesir ataupun Ethiopia.

Lain pula bagi sejawaran Muslim yang beranggapan bahawasanya kerajaan ini terletak di daerah sekitar negara Yaman.

Bagi Karl Mauch, ahli geologi Jerman menyatakan yang kerajaan ‘The Great Zimbabwe’ pada zaman dahulu merupakan salah satu tapak kerajaan Saba pimpinan Permaisuri Balqis.

Teori-teori lain terus menyusul dengan mengatakan yang tapak runtuhan peradaban di Napata dan Meroe (Sudan) merupakan tapak kerajaan Saba.

Melalui pelbagai teori ini, para ahli sejarawan tidak dapat menyatakan bukti yang konkrit untuk memastikan tapak-tapak runtuhan peradaban ini milik Permaisuri Balqis.

Tetapi, daripada kesemua teori terbabit, hanya satu lokasi sahaja yang diyakini tapak kerajaan Saba iaitu di sekitar kawasan Eritrea, Ethiopia and Yaman.

Lokasi berdirinya kerajaan ini masih dipalit dengan bermacam kontroversi diantara para ahli sejarawan sehinggakan Bill Glanzman, seorang pakar arkeologi dari Universiti Calgary menyatakan sumber yang sedikit untuk mengetahui pemilik nama Permaisuri Balqis menyulitkan ahli sejarawan menentukan di lokasi yang tepat kerajaan Saba.

APAKAH KEGIATAN UTAMA MASYARAKAT NEGARA SABA?

Jantung utama kemajuan dan kehebatan kerajaan Saba terletak pada kekebalan Empangan Ma’rib, iaitu sebuah empangan yang besar yang dibina diantara daerah Ma’rib dan Himyar. Dengan terbinanya sebuah empangan yang besar, maka masyarakat Saba mengambil peluang bercucuk tanam di sekitar kawasan terbabit dan sekaligus pekerjaan bertani menjadi sumber pendapatan utama rakyat dan negara.

Tanaman rempah yang paling mendapat permintaan tinggi adalah jenis Myrrh dan Olibanum.

Bukan itu sahaja, bahkan kerajaan Saba mempertingkatkan pembangunan dengan membina istana dan pelbagai infrastruktur lainnya sehinggakan kerajaan Saba berdiri kukuh menandingi kemajuan peradaban lain di dalam dunia pada ketika itu.

(Baca mengenai Empayar Marib)

APAKAH AGAMA ANUTAN MASYARAKAT SABA SEBELUM PERMAISURI BALQIS MEMELUK AGAMA ISLAM?

Pengajian sejarah tentang peradaban Selatan Arab bermula apabila sebuah rombongan ahli arkeologi dari ‘Academie des Inscriptions et Belles-Lettres of Paris’ yang diketuai oleh Joseph Halévy menemui tapak-tapak baharu di sekitar runtuhan peradaban kerajaan Saba dan menghasilkan sebanyak 686 inskripsi yang mengaitkan tentang penemuan mereka.

Lalu tahun berikutnya, sebuah ekspedisi dari Perancis yang dianggotai oleh Joseph Arnaud, tiba di Sana’a pada bulan Julai tahun 1843 M dan menziarahi tapak runtuhan empangan Ma’rib, kuil sembahan Ilmaqah dan tapak runtuhan kota Sirwah. Daripada hasil ini, beliau menghasilkan catatan sebanyak 56 inskripsi.

Pada tahun 1927-1928, seorang pengembara, Carl Rathjens dan seorang ahli geografi, Hermann von Wissmann menemui sebuah runtuhan kuil yang kecil di al-Huqqa, 23 km dari daerah Sana’a.

Ilmaqah merupakan dewa sembahan masyarakat kuno Saba dan dipastikan bahawasanya Ilmaqah merupakan dewa yang disembah oleh Permaisuri Balqis sebelum baginda memeluk agama Islam.

Agama ini dikenali sebagai agama Semitik yang menyembah Matahari-Bulan-Venus. Ditlef Nielsen, yang mengeluarkan tesis berkaitan kepercayaan kepada Matahari-Bulan-Venus menyatakan di dalam hipotesisnya iaitu:

1. Agama Matahari-Bulan-Venus merupakan agama pagan pertama masyarakat Arab kuno.

2. Matahari melambangkan sebagai dewa, bulan melambangkan sebagai dewi lalu Venus melambangkan sebagai anak daripada dewa dan dewi ini.

3. Setelah masyarakat pada zaman tersebut aktif dengan pelbagai kegiatan pertanian, maka matahari merupakan sumber utama kesuburan untuk tanaman mereka. Jadi, mereka memilih untuk menyembah matahari lalu meninggalkan sembahan pada bulan dan Venus.

Walaupun panggilan nama dewa sembahan masyarakat Saba banyak pada masa itu dengan pelbagai gelaran seperti ‘Athtar’, ‘Ilumquh’, ‘Shams’, ‘Hawbas’, ‘Dhāt Himyān’, ‘Dhāt Baʿdān’, ‘Dhāt Baʿdānum’, ‘Dhāt Zahrān’ dan Ilmaqah, sudah diketahui umum bahawasanya sembahan mereka adalah untuk dewa matahari sebagaimana dikisahkan di dalam al-Quran.

Seorang penulis Islam dari Iraq, Mahmud al-Alusi menulis berkenaan Kerajaan Saba di dalam kitabnya, Bulugh al-‘Arab fi Ahwal al-‘Arab, Vol.2, mukasurat 70, yang masyarakat Saba mengamalkan ajaran agama Islam (zaman ini dikenali sebagai Zaman Pra-Islam) seperti menunaikan haji dan umrah di Baitullah, mandi wajib setelah melakukan hubungan seksual, mengetip kuku dan lelaki diwajibkan bersunat. Kesemua amalan ini seiring dengan ajaran Nabi Ibrahim a.s sepertimana yang diturunkan kepada Nabi Sulaiman a.s.

Ya, begitulah serba sedikit berkaitan Permaisuri Balqis ataupun di dalam legenda masyarakat Ehtiopia baginda dikenali sebagai Permaisuri Makeda yang dipercayai oleh ahli sejarawan yang masyarakat Saba bersama pemimpinnya menyembah dewa matahari Ilmaqah lalu mereka bersama-sama memeluk agama samawi (Islam) melalui dakwah Raja Nabi Sulaiman a.s seperti yang dikisahkan di dalam kitab suci agama Islam, al-Quran dan kitab suci agama Kristian, Bible. Saya meminta maaf sekiranya maklumat berkaitan Permaisuri Balqis kurang memuaskan disebabkan kajian tentang permaisuri ini masih diperdebatkan tentang asal-usulnya, susur galurnya, tempat pemerintahannnya, apa yang berlaku padanya setelah menemui Nabi Sulaiman a.s, dan sebagainya.

Semoga dengan penerangan pendek daripada saya ini dapat membakar semangat para penuntut ilmu yang lain untuk menyelidiki dan menkaji siapakah sebenarnya Permaisuri Baqlis dan membungkam mitos yang disangka fakta oleh masyarakat Ethiopia di dalam kitab Kebra Nagest.

Wallahu’alam.

RUJUKAN:

1. The Queen of Sheba oleh H St John Philby (Quartet Books, 1981)

2. From The Beast to the Blonde oleh Marina Warner (Vintage , 1995)

3. The Queen of Sheba and her Only Son Menyelek oleh E Wallis Budge (Oxford University Press, 1932)

4. The Bible Unearthed oleh Israel Finkelstein (Simon and Schuster, 2002)

5. The Queen of Sheba: Treasures from Ancient Yemen edited oleh John Simpson (British Museum Press, 2002)

6. Ancient Ethiopia oleh David Phillipson (British Museum Press, 1998)

7. The Monuments of Aksum oleh David Phillipson (British Museum Press, 1998)

8. Arabia and the Arabs from the Bronze Age to the Coming of Islam oleh Robert G Hoyland (Routledge, 2001)

9. The Southern Gates of Arabia oleh Freya Stark (John Murray, 2003 )

10. Orientalism oleh Edward Said (Penguin Books, 1991)


Kitaran Intimasi Perhubungan – Pasang Dan Surut Dalam Perhubungan

Biasanya kalau kita sedang bekerja di pejabat, mesti akan kita lihat paling tidak sekali, rakan sekerja kita menerima sejambak bunga dari pasangannya. Situasi ini kadang-kadang membuatkan hati kita terdetik dan kadangkala berbisik sendiri – “Betapa bahagia dan bertuahnya dia bila dicintai dan disayangi setiap masa.”

“Setiap masa? Bertuahlah kalau begitu.” Jawab rakan kita tadi. “Ada masanya kami bergaduh dan ada masanya kami memerlukan ruang untuk bersendirian. Tapi walaupun begitu, kami tetap menyayangi antara satu sama lain.”

Kebiasaannya kita akan melihat pasangan yang sangat romantik berjalan berpegangan tangan seolah-oleh tidak ada masalah ataupun konflik yang menimpa mereka.

Betul ke begitu?

Ada masa perhubungan itu hangat dan memberangsangkan, dan ada ketika pula perhubungan itu terasa hambar dan semakin menjauh. Itu semua merupakan asam garam dalam perhubungan.

Jadi apa yang boleh dilakukan apabila kita menyedari kehangatan perhubungan itu semakin memudar dan tidak berbunga-bunga seperti dulu?

Pertama sekali jangan panik. Dalam perhubungan ada masa bersama dan masa berjauhan, itu semua adalah normal dalam perhubungan.

Ada masa kita merasakan kita dan pasangan memerlukan masa untuk berseorangan. Ada juga masa dimana kita dibebani dengan pilihan untuk memilih beban kerja dan anak-anak sehinggakan perkara ini boleh menjejaskan kestabilan hidup dan emosi kita.

Ada pasangan yang mengalami masalah perbezaan pendapat dan pandangan mereka terhadap sudut pandang kehidupan. Akibat dari perbezaan ini, kadangkala boleh membawa kepada pengakhiran sesebuah perkahwinan.

Pada tahap ini, apa yang perlu dilakukan adalah dengan cuba memperbaiki hubungan atau ‘refresh’ kembali kehangatan perhubungan masing-masing dengan mengimbau kembali saat-saat bermulanya bibit-bibit cinta dan mengenang memori indah bersama-sama.

Jika merasakan perhubungan menjadi semakin renggang, kita boleh berbincang dan bertanya kepada pasangan. Mungkin ada perkara-perkara yang memerlukan penyelesaian dari pihak kita. Mungkin ada perkara yang dipendamkan dan perlu diselesaikan.

Mungkin pasangan merasa tertekan dengan kita, dengan tindak tanduk kita atau pun perbuatan dan percakapan kita.

Kadangkala pasangan kita juga memerlukan ruang untuk merehatkan emosi. Dan ini menyebabkan ianya mencari ruang dan mengambil masa yang lama untuk bersendiri.

Ada juga pasangan yang bergaduh, semata-mata untuk mencipta alasan supaya kedua-duanya dapat meluangkan masa bersendirian!

Oleh itu, apa sahaja permasalahan yang berlaku dalam perhubungan, apa yang penting adalah tindakan awal untuk memulihkan keadaan dan kerap melakukan perbincangan dengan pasangan.

Orang yang berkahwin biasanya berkongsi kehidupan dan pengalaman hidup bersama-sama. Tetapi mereka tidak berkongsi minat yang sama atau mempunyai pendapat yang sama.

Oleh sebab itu penting untuk kita menghabiskan masa bersama-sama dengan pasangan dan melibatkannya bersama-sama dengan aktiviti kita. Dari situ pengalaman dan kefahaman dapat dipupuk.

Perkahwinan merupakan pengalaman unik dua jiwa berkongsi kehidupan, dan kedua-duanya telah melalui pengalaman hidup yang pelbagai – saling menghormati, memberi sokongan dan galakan diantara satu sama lain untuk berjaya sebagai seorang individu dan pasangan, toleransi terhadap perbezaan dan kebebasan dan perlbagai lagi.

Percayalah, kita akan lalui semua kitaran ini sehingga akhir hayat perkahwinan kita.

Rujukan :

Kathy McCoy (2018) Cycles of Intimacy. Psychologytoday.com


Sejarah Panjang Perdagangan Tamadun Melayu Dan China

Agak heboh juga kebelakangan ini dengan isu ECRL yang dikatakan bakal menjadi titik mula kedaulatan negara bakal tergadai. Beberapa ‘penganalisa’ pula menyamakan projek ini dengan projek gagal Hambantota Port dan Mattala Rajapaksa Airport di Sri Lanka. Rasionalnya mudah, projek mega berbilion dollar di Sri Lanka ini gagal menarik “critical mass” menggunakan infrastruktur tersebut, maka, pendapatan yang dikutip tak cukup untuk servis hutang tu, terpaksalah korek dari sumber lain.

Analogi tragedi di Sri Lanka ini tak tumpah macam syarikat yang punya lobi cantik dan bergemerlapan, tetapi tiada pelanggan nak berbisnis! Kini, Sri Lanka diibaratkan ‘hamba’ kepada Republik Rakyat China; dan Malaysia bakal mengikut jejak langkah Sri Lanka… begitu juga dengan Cambodia, Pakistan, Brunei, Myanmar, Kazakhstan, Indonesia, Serbia, tak lama lagi Singapura dan lain-lain negara dalam program OBOR (One Belt One Road) yang menurut Xi Jinping berjumlah 68 buah kesemuanya!

Kisah hubungan dagang antara China dan Malaysia bukanlah sesuatu yang baru terjadi. Beratus tahun sebelum Tun Razak membuat lawatan rasmi ke China, Tanah Melayu sudah menyaksikan wujudnya hubungan dua hala antara Melaka dan dinasti Ming yang merupakan teman rapat kesultanan agung ini. Tidak terhad di Melaka, antara tahun 1400 hingga 1750, orang Cina sudah mewujudkan “trade diaspora” di Hoi An (di Vietnam Tengah) dan juga di Ayutthaya.

Apakah yang dimaksudkan dengan “trade diaspora”? Ia merujuk kepada hubungan dagangan yang menyebar luas tetapi dimonopoli oleh satu kaum atau bangsa sahaja. Contoh maksud “trade diaspora” di sini adalah dengan membayangkan pedagang dari selatan China yang belayar dan berdagang dengan bangsa mereka sendiri yang menetap di Melaka, Ayutthaya dan Hoi An. Ini adalah contoh klasik “trade diaspora” bangsa Cina di Asia Tenggara. Ia juga boleh disaksikan di Palembang, Semarang dan Tuban di Indonesia.

Masyarakat Cina inilah sebenarnya yang terlebih dahulu mengimarahkan (embody) makna globalisasi sebelum wujudnya pemahaman globalisasi era moden. Pada masa kini, komuniti Cina yang sudah menetap dan menjadi warganegara negara lain dipanggil sebagai “Overseas Chinese” dan peranan mereka sudah tidak sama seperti dahulu, walaupun intipati “trade diaspora” Cina itu masih kekal ada.

Catatan Ruy Araujo menyatakan antara 8 hingga 10 jong besar dari China akan berlabuh di Melaka setiap tahun untuk bertukar barangan dengan hasil bumi Nusantara.

Dua catatan Cina yang ditulis oleh Ma Huan (Ying Yai Sheng-Lan) pada tahun 1451 dan Fei-Hsin (Hsing-Ch’a Sheng-Lan) pada tahun 1436 menceritakan dengan panjang lebar tentang keadaan sosioekonomi Melaka yang makmur pada zaman itu.

Ribuan tahun sebelum Tun Razak membuat lawatan ke China, Sriwijaya terlebih dahulu sudah menjalinkan hubungan diplomatik dan perdagangan dengan dinasti Tang (Sriwijaya dirujuk sebagai Shih-li-fo-shi) dan dinasti Song (Sriwijaya dirujuk sebagai San-fo-ch’i) di China. Menurut Cœdes, pada abad ke-7 Masihi, Sriwijaya sudah berjaya menakluk kerajaan-kerajaan kecil di Sumatera dan Semenanjung Tanah Melayu untuk menguasai sebahagian laluan perdagangan maritim yang dipanggil “International Nanhai Trade”. Apa tu “Nanhai Trade”? Ia adalah perdagangan antara China dengan kerajaan-kerajaan di selatan yang kemudiannya menjalur hingga ke Timur Tengah dan Afrika. Rekod terawal mengenai “Nanhai Trade” antara China dan Semenanjung Tanah Melayu sudah wujud sejak 140 BC lagi, seperti yang tercatat dalam Han Shu.

Pingzhou ketan (Canton Stories) yang dicatat oleh Zhu Yu sekitar tahun 1118-19 pula ada mencatatkan tentang betapa pentingnya San-fo-ch’i yang makmur dan kuat untuk “establish and restore the order” (terma popular sekarang) di Laut Champa dan Selat Melaka. Kemakmuran daerah ini amat penting untuk kapal-kapal Cina berdagang jauh hingga ke Ta-Shih (Arab). Kapal-kapal Cina biasanya akan singgah terlebih dahulu di She-po (Jawa) untuk berdagang, sebelum ke San-fo-ch’i untuk membaiki kapal dan mengisi bekalan, sebelum belayar pula ke barat. Dari segi trade pula, jangan cakaplah, pelbagai barangan didagangkan antara Sriwijaya dan dinasti Song dan juga Yuan. Kedah atau Kalah/Katâha/Ka-Cha sudah pasti menjadi antara entrepôt terpenting seperti yang dicatatkan oleh Abu Dulaf Misyar pada abad ke-10 Masihi.

Ye Tinggui dalam catatan beliau pada tahun 1151 yang bertajuk Nanfan xianglu (Treatise On Southeast Asian Aromathics) mengatakan bahawa setiap tahun Sriwijaya akan menghantar beberapa buah kapal besar yang berisi kemenyan (frankincense) ke Guangzhou dan Quanzhou. Tahukah kalian bahawa staf pelabuhan di Quanzhou ini hanya akan naik pangkat berdasarkan jumlah dan kualiti kemenyan yang dihantar. Yang lebih menarik lagi, kemenyan ni bukan hasil bumi Sriwijaya, tetapi ia diimport dari Ta-Shih, atau negara Arab. Bayangkan, Sriwijaya dahulu adalah “Transshipment Base”, bukan sahaja untuk kapal-kapal dagang dari China, malah seantero dunia yang melalui Selat Melaka. Dari zaman Sriwijaya lagi kita sudah menjadi pusat transit dan entrepôt yang amat penting untuk China.

Banyak lagi kisah dagang China dan Tanah Melayu tetapi cukuplah dengan kisah-kisah yang disebutkan untuk memberi gambaran betapa pentingnya Tanah Melayu kepada China zaman berzaman. Dinasti Song, Yuan dan Ming bukannya tak boleh hantar kapal perang takluk Sriwijaya dan Melaka, mereka mampu. Kublai Khan pernah menghantar ratusan kapal untuk menyerang Kertanegara di pulau Jawa dan mereka kemudiannya dibantai oleh Raden Wijaya. Laksamana Cheng Ho, atas permintaan Shi Jinqing pernah menghantar berpuluh kapal perang ke Selat Melaka untuk menumpaskan aktiviti ganas lanun berbangsa Cina bernama Chen Zuyi yang berpusat di Palembang. Shi Jinqing yang beragama Islam ini bukan biasa-biasa. Beliau adalah wakil kerajaan Majapahit di Palembang dan dalam masa yang sama, beliau adalah wakil masyarakat Cina Palembang yang dilantik oleh dinasti Ming.

Kalaulah mereka nak menyerang Sriwijaya, Melaka dan Tanah Melayu amnya, senang-senang sahaja bagi mereka untuk melakukannya (walaupun tak tentu menang) tetapi wilayah Nanyang bukanlah tumpuan mereka merampas dan memperluas kuasa, cukuplah sekadar menjadi rakan strategik dalam hal perdagangan dan keselamatan.

Begitulah sejarah panjang orang Melayu yang berdagang dengan bangsa Cina dari era Sriwijaya hingga ke era Kesultanan Melayu Melaka dan membawa ke hari ini.

Kembali kita kepada isu ECRL tadi…

Salah satu idea kewujudan ECRL adalah untuk menjadi “transshipment route” yang menghubungkan barat dan timur Semenanjung Malaysia. Kos transportasi barangan kontena dari Pelabuhan Klang ke pelbagai destinasi di pantai timur juga akan lebih kompetitif jika dibandingkan dengan penggunaan lori dan treler kontena. “Spill over effect” daripada laluan ini pula bakal merangsangkan pertumbuhan ekonomi baru yang pasti menguntungkan pelbagai pihak di 4 buah negeri terbabit. Dianggarkan pertumbuhan ekonomi boleh menjangkau sehingga 1.5% setahun.

Itu belum lagi mengambil kira akan kemudahan rakyat untuk berulang-alik dari ibu kota ke negeri-negeri di pantai timur. Dari segi “asset utilisation”, aku berpendapat ECRL bakal memenuhi kriteria ini tetapi bukan itu sahaja perspektif yang perlu diperincikan.

Soalan yang lebih utama, adakah projek mega ini bakal membebankan negara? Adakah projek ini bakal memperhambakan negara?

Laluan sepanjang 688km yang bakal dibina ini dianggarkan bakal menelan belanja sehingga 55 billion ringgit (mungkin tak termasuk land acquisition lagi). Ia bukan angka yang kecil, malah secara peribadi aku merasakan ia adalah angka yang agak tinggi, banyak kosong billion ni.

Kalau tengok rekod KTM sebelum-sebelum ni memanglah menakutkan. Rasa macam buat infrastruktur kereta api bukan benda yang bijak tetapi di sinilah argument ‘kenapa kerajaan itu wujud dan apa peranan kerajaan untuk rakyat’.

Ada pelbagai cara untuk servis hutang yang besar itu nanti, aku berpendapat ada dua cara yang utama; pertama – pendapatan langsung dari projek ECRL yang melibatkan kegiatan ekonomi dua hala timur dan barat. Kedua – daripada percukaian kegiatan ekonomi yang tumbuh (spill over effect) disebabkan oleh pembinaan ECRL seperti di ‘kawasan pertumbuhan ekonomi 70km’ di Terengganu. Kemungkinan besar juga kerajaan perlu membayar hutang ini daripada sumber yang lain. Dalam erti kata lain, hutang ini perlu dibayar daripada kantung perbendaharaan negara. Projek-projek seperti ini sepatutnya sudah dibajet (budgetted for/forecasted), payment plan sudah tersedia dan sudah dibincang rapi. Itu tugas kerajaan yang bertanggungjawab dan itu adalah common sense untuk setiap projek baharu, baik projek di bawah selian kerajaan mahupun projek syarikat swasta. Sekali lagi, itu common sense dan business practice!

Projek-projek seperti ECRL ini malangnya bukanlah projek ‘buat duit’ yang tipikal. Kerajaan bukanlah syarikat swasta yang berpaksikan keuntungan. Projek seperti ini adalah untuk kemudahan rakyat dan juga untuk menjana kegiatan ekonomi di sepanjang laluan, yang memberi pulangan daripada segi pertumbuhan KDNK jangka panjang yang baik khususnya kepada negeri-negeri terlibat dan negara amnya.

Salah faham kita yang besar ialah menganggap projek rakyat seperti ECRL ini mestilah self-sustainable atau ia membayar dirinya sendiri. Realitinya, projek seperti ini memerlukan government assistance yang berterusan dan jarang sekali ada yang self-sustainable. Tetapi, bukankah itu tugas kerajaan menggunakan wang hasil percukaian untuk kebaikan rakyat?

Aku tidak mahu membincangkan soal pembiayaan antara kerajaan Malaysia dengan Exim Bank China kerana aku tidak mengetahui secara terperinci tentang perjanjian antara kedua-dua pihak. Cuma apa yang aku boleh utarakan tentang pembiayaan Exim Bank ini, bukan sahaja kerajaan pusat yang berurusan dengan mereka, kerajaan negeri Pulau Pinang juga memohon pembiayaan sebanyak RM47 billion untuk projek Pelan Induk Pengangkutan Pulau Pinang (PIP).

Walaupun secara amnya projek infrastruktur seperti ECRL ini baik, isu-isu penting operasi seperti isu penjagaan alam sekitar, isu pengambilan pekerja tempatan dan kemasukan pekerja asing, isu keselamatan di tapak projek dan lain-lain isu perlulah dititikberatkan. Aku agak bersetuju juga dengan suara-suara gusar yang khuatir projek ini bakal tidak membuka peluang kepada anak tempatan. Apa yang aku tak mahu, berlakunya “trade diaspora” alaf baru dengan konglomerat China berurusan dengan pekerja warga China sahaja. Jika ini berlaku, ia adalah satu kerugian yang amat besar buat negara.

Apa beza ECRL dengan projek maha gagal di Sri Lanka tu? Perlu diingat bahawa Hambantota Port dan Airport yang gagal tu adalah projek baru, tempat baru dan projek-projek seperti ini selalu sahaja ada masalah “asset utilisation”. Bukan senang nak bangunkan, popularkan dan majukan tempat baru. Buka restoran pun ambil masa berbulan, ada yang bertahun untuk dapat “critical mass”, inikan pula pelabuhan baru tanah masih merah.

ECRL pula hanyalah pelengkap kepada infrastruktur sedia ada, bukan projek buka hutan! ECRL adalah projek yang merangsang pertumbuhan lokaliti industri yang telah tersedia ada. Secara prinsipalnya kedua-dua projek ini berbeza dan ECRL tak akan berakhir seperti Hambantota Port.

Adakah projek ECRL ini nanti bakal menjadi mimpi ngeri kepada negara atau ia hanya hipotesis nakal antagonis yang pesimis… hanya masa yang bakal menentukan.

Yang penting, tujuan aku menulis artikel ini adalah untuk menghebahkan kepada kalian bahawa hubungan dagang antara China dan Tanah Melayu sudah berlaku ribuan tahun, dan mereka tak pernah ingin menakluk bumi ini sepanjang mereka bersahabat dengan kita di tanah bertuah ini.

Rujukan dan bacaan lanjut

1. Local And International Trade And Traders In The Straits Of Melaka Region: 600-1500, Kenneth Hall, 2004

2. Dissolving Hegemony Or Changing Trade Pattern? Images Of Srivijaya In The Chinese Sources Of The Twelfth And Thirteenth Centuries, So Kee-Long, 1998

3. “The Sea Common To All”: Maritime Frontiers, Port Cities And Chinese Traders In The Southeast Asian Age Of Commerce, ca. 1400-1750, Craig A. Lockard, 2010

4. Participation Of The Philippines In The Nanhai Trade: 9th – 16th Centuries, Rita C. Tan, 1991

5. The Golden Khersonese, Paul Wheatley, 1961

6. Sriwijaya, Slamet Muljana, 2006

7. EAST COAST RAIL LINE (ECRL) PROJECT. http://www.spad.gov.my/land-public-transport/rail/east-coast-rail-line-ecrl-project

8. Mourdoukoutas, Panos (2014) Ten Years From Now, China Will Still Own Sri Lanka’s Hambantota Port. Forbes. https://www.forbes.com/sites/panosmourdoukoutas/2017/04/05/ten-years-from-now-china-will-still-own-sri-lankas-hambantota-port/#43a246f21168

9. Limaye, Yogita (2017) Sri Lanka: A country trapped in debt. BBC. http://www.bbc.com/news/business-40044113

10. China says 68 countries, global organizations have signed OBOR pacts. http://www.financialexpress.com/world-news/china-says-68-countries-global-organizations-have-signed-obor-pacts/669524/

11. Predeep Nambiar (2017) P Pinang lulus undang-undang bolehkan pinjam wang bank China. http://www.freemalaysiatoday.com/category/bahasa/2017/05/25/p-pinang-lulus-undang-undang-bolehkan-pinjam-wang-bank-china/


Kenapa Maharaja Qin Membina Patung Terracotta?

Cita manusia kadang-kadang terlalu tinggi menggunung sampai satu hayat pun tidak mungkin cukup. Banyak benda lagi perlu dibuat.

Banyak mvsvh perlu dijatuhkan. Tetapi satu-satunya mvsvh yang tidak mungkin tumpas ialah kem4t1an sendiri. Lambat atau cepat; mahu atau tidak, ia datang jua – cuma tidak tahu bila.

Sesetengah penguasa silam dilihat terlalu ghairah dengan kuasa. Salah seorang daripadanya ialah Qin Shi Huangdi yang tidak jemu mencari maulhayat untuk menangguhkan kem4t1annya.

Hidup yang abadi – suatu impian yang sememangnya mustahil untuk semua… tetapi tidak bagi Qin Shi Huangdi. Macam-macam baginda cuba, sampai mengunjungi Pulau Zhifu tiga kali kononnya untuk mendapatkan maulhayat (Aikman, 2006).

Baginda pernah menghantar seorang pengembara Zhifu bernama Xu Fu untuk mencari sebuah gunung berlagenda iaitu Penglai (Wintle, 20020.

Xu Fu tidak pergi seorang, turut membawa ratusan orang bersama bagi mendapatkan seorang ahli sihir iaitu Anqi Sheng di gunung ini. Katanya Sheng yang hidup selama 1,000 tahun pernah menjemput baginda ke sana.

Misi ini berakhir begitu saja. Seorang pun tidak kembali, mungkin terlalu takut dibvnvh kerana gagal mendapatkan maulhayat.

Hari demi hari Qin Shi Huangdi semakin terdesak, tambah pula apabila sebutir meteor menimpa bumi Dongjun pada 211 S.M.

Meteor tersebut mempunyai tulisan – “Maharaja Pertama akan m4ngk4t dan tanahnya akan dibahagikan”. Padahal ada orang yang tulis.

Tetapi apabila diberitahu, Qin Shi Huangdi mahu ramalan ini disiasat sehabis-habisnya. Tiada siapa berani mengaku.

Jadi jalan penyelesaian Qin Shi Huangdi senang saja: bvnvh saja semua orang di sekeliling Dongjun dan pecahkan batu meteor tersebut (Ssu-Ma, 1996). Setahun kemudian, ramalan memang menjadi pun.

Qin Shi Huangdi pergi buat selamanya tetapi atas punca yang sangat berironi. Ada yang mengatakan baginda menelan terlalu banyak merkuri yang disangka ubat maulhayat (Wright, 2001). Jadi maulhayat telah menamatkan hayat.

Berakhir sudah kehidupan seorang penguasa… tetapi jasad baginda ditempatkan di kompleks yang sangat megah. Seorang remaja 13 tahun apabila mendapat kuasa takkan sesekali memikirkan tentang majlis peng3bum1annya.

Tetapi berbeza buat Qin Shi Huangdi, kerana baginda sudah memikirkan nasib di alam seterusnya. Baginda mahukan sebuah kompleks agung untuk disem4d1kan kelak.

Seramai 700,000 buruh meluangkan keringat selama 38 tahun untuk menyiapkan kompleks ini, dilengkapkan pula dengan ribuan patung yang hari ini masyhur sebagai anggota-anggota ask4r Terracotta.

Qin Shi Huangdi sebenarnya terlalu risau. Baginda membvnvh ramai orang untuk mengukuhkan dan melebarkan kuasa.

Tetapi pernah baginda bermimpi yang mereka akan membalas d3nd4m. Sementara hidup, memang ramai anggota t3nt3ra akan menjaga keselamatannya. Tetapi sesudahnya m4t1, bagaimana pula?

Maka anggota-anggota tanah liat disangka boleh memenuhi keperluan Qin Shi Huangdi.

Benda-benda yang tidak hidup di alam Bumi dipercayai akan hidup di alam seterusnya. Jadi semua boleh fahamlah kesinambungan di sebalik binaan tanah liat.

Malah Qin Shi Huangdi juga boleh menggunakan mereka untuk berkuasa di alam seterusnya, jika perlu untuk berp3r4ng atau berjv4ng.

Tetapi secara tidak langsung, jumlah anggota ini menunjukkan betapa hebatnya Qin Shi Huangdi semasa memerintah dulu. Baginda menyatukan China, dibawah corak pemikiran, bahasa dan matawang yang sama. Negara-negara lain yang cari pasal semuanya ditumbangkan. Dan anggota-anggota a$k4r Terracotta yang kekal sehingga hari ini menjadi saksi kegemilangan, tidak lekang dek zaman dan tidak hilang akibat masa.

RUJUKAN:

Aikman, D. (2006). Qin. Publishing Group. Halaman 91.

Ssu-Ma, C. (1996). Records of the Grand Historian: Qin Dynasty 3rd. Columbia University Press. Halaman 35.

Wintle, J. (2002). China. Rough Guides Publishing. Halaman 71.

Wright, D.C. (2001). The History of China. Greenwood Publishing Group. Halaman 49.